Perubahan Iklim Gurun Sahara Cetus Kemarau Mega Asia Tenggara Empat Ribu Tahun Lalu?

Semua maklum Gurun Sahara merupakan antara kawasan padang pasir terbesar di dunia dengan keluasan 9,200,000 kilometer persegi. Malah, nama Sahara itu sendiri diambil dari perkataan Arab, sahra yang bermaksud padang pasir. Tetapi tahukah anda, perubahan kawasan hijau ini turut memberi kesan kepada Asia Tenggara 4,000 tahun lalu?

Berdasarkan kajian yang dibuat oleh sekumpulan saintis Amerika Syarikat, perubahan kawasan hijau tersebut kepada gurun hari ini berpunca daripada pertambahan bilangan habuk bawaan udara di atmosfera ketika itu. Pertambahan ini bukan sekadar menyejukkan Lautan Hindi tetapi memberi kesan kepada corak peredaran udara global.

Ini sekaligus mengakibatkan kemarau mega di Asia Tenggara dan mengubah secara signifikan budaya di kawasan berkenaan untuk sealaf seterusnya. Kawasan hijau ini diberi nama Kawasan Hijau Sahara atau tempoh kelembapan Afrika (AHP). Pada era ini, kawasan utara Afrika lebih lembap dan basah berbanding situasi hari ini.

Tetapi berikutan perubahan iklim yang memberi kesan kepada kawasan itu, ia memberi kesan bukan sedikit kepada kerajaan-kerajaan yang wujud ketika itu. Antara peristiwa signifikan yang berlaku ialah tamatnya riwayat Kerajaan Akkad di Mesopotamia, tamatnya urbanisasi dalam Tamadun Indus dan kemunculan aktiviti pastoralisme di Sungai Nil.

Jadi, apa bukti kaitan peristiwa perubahan Gurun Sahara dengan kemarau mega Asia Tenggara? Menurut pakar geologi Kathleen Johnson dari Universiti California, (UCL) Irvine, bukti tersebut wujud dalam bentuk stalagmit-stalagmit di kawasan-kawasan pergunungan utara Laos. Tambahnya, ini merupakan bukti perubahan kawasan hijau Sahara kepada gurun dan tempoh sealaf yang hilang dalam rekod arkeologi Asia Tenggara.

Disebabkan perubahan ini juga, Johnson menyimpulkan ia sebagai pemangkin permulaan aktiviti pertanian era Neolitik di kawasan tanah besar Asia Tenggara. Menurut kajian UCL Irvine, penyejukan Lautan Hindi berubah ke arah timur corak peredaran Walker di mana hari ini ia merentasi kawasan khatulistiwa Pasifik.

Perubahan iklim 4,000 tahun lepas ini memberi kesan sama seperti fenomena El Nino hari ini. Peristiwa ini mengakibatkan pengurangan kelembapan yang berkait dengan iklim monsun sekitar kawasan berkenaan selama 1,000 tahun.

Bagi para saintis terutama pakar antropologi, pendedahan kajian ini menunjukkan bagaimana perubahan iklim memberi kesan kepada pemilihan haiwan dan tumbuhan oleh masyarakat silam. Paling penting, ia juga mengingatkan manusia walau sehebat mana pencapaiannya, ia tidak akan dapat mengatasi kekuasaan Rabbnya.

RUJUKAN:

Cowie, Ashley. (2020). Sahara Climate Change Linked to 1000-Year Southeast Asian Megadrought. Ancient-Origins. https://www.ancient-origins.net/news-general/southeast-asian-megadrought-0014160


Betul Ke Selepas 1969, Tiada Manusia Sampai Ke Bulan?

Pendaratan ke bulan pada 16 Julai 1969 oleh Armstrong-Aldrin dikatakan hoax atau penipuan oleh geng teori konspirasi. Dikatanya sekarang kita dah lagi maju, kenapa tidak ada lagi orang naik ke bulan?

Pertama kali, perlu diingat bahawa perlumbaan ke bulan pada era 60 hingga 70an adalah persaingan politik – antara US dan USSR. Selepas Yuri Gagarin berjaya mengorbit Bumi pada tahun 1961, pihak US sangat terasa kekalahan mereka. Maka US begitu berusaha untuk melawan kejayaan USSR, dengan cara “kalau depa dah ke angkasa, kita ke bulan pulak!”

Maka projek Apollo pun bermula. Dan akhirnya, 16 Julai 1969 US berjaya menghantar manusia ke bulan – Neil Armstrong dan Edwin Aldrin (Buzz Aldrin) jadi taruhan bersama ‘Eagle’ sebagai tunggangan. “one small step for a man, one giant leap for mankind,” kata keramat berkumandang pada 20 Julai. Apollo 11 pun selamat kembali ke bumi tanggal 24 Julai, 4 hari selepas ekspedisi ke Luna.

Tidak. Ia tidak terhenti setakat itu.

Apollo 12 juga gah meluncur ke angkasa – terus ke bulan pada tahun yang sama. 19 November 1969, angkawasan Charles Conrad dan Alan Bean berjaya menjejakkan kaki ke bulan juga. 35kg sampel dari permukaan bulan telah dibawa pulang ke bumi.

US masih tak puas. Egonya masih tinggi untuk melawan USSR dalam era Cold War tersebut. Maka seterusnya Apollo 13 mendukung misi seterusnya. ‘Aquarius’ menjadi tunggangan seterusnya, tapi malangnya pada 13 April 1970 (Apollo 13 = April 13 ?) mengalami komplikasi dan letupan pada tangki oksigen seterusnya memaksa kru angkawasan James Lovell dan John Swigert untuk kembali ke bumi.

Menarik juga pada ekspedisi kali ini, kru asal adalah Thomas Mattingly tetapi diganti oleh Swigert kerana diserang demam campak. Penggantian sebelum berlepas seperti ini hanya berlaku sekali sahaja dalam semua ekspedisi US ke angkasa.

Kegagalan Apollo 13 tidak menghalang US untuk terus meneroka Luna. Apollo 14, sebagai pewaris, dan warga US pertama ke angkasa Alan Shepard sekali lagi beraksi sebagai angkawasan bersama Stuart Roosa pada tarikh 31 Januari 1971. Kali ini US mengambil langkah drastik membawa sekali ‘Rickshaw’ atau Modularized Equipment Transporter untuk membawa peralatan kajian sepanjang angkawasan-angkasawan berjalan di permukaan bulan. Ekspedisi kali ni juga US berjaya meletakkan antena komunikasi dan TV berwarna untuk memudahkan ekspedisi seterusnya. ??

Ekspedisi manusia ke bulan yang keempat diteruskan oleh US. Ketika itu juga, pihak USSR juga begitu berusaha untuk menghantar manusia ke bulan tetapi masih gagal. Kali ini pihak US berjaya melaksanakan ekspedisi bersambungan pertama, iaitu selama 12 hari lamanya bersama Apollo 15 di tarikh 26 Julai 1971.  Ditambah lagi dengan kemunculan Rover, kenderaan berkuasa bateri pertama adanya, membantu astronaut dalam melaksanakan kajian. Astronaut David Scott dan James Irwin juga berjaya melaksanakan ekspedisi di luar kawasan lingkup Lunar Module Falcon.

Apollo 16 pada tarikh 16 April 1972  meneruskan legasi ekspedisi manusia ke bulan, dengan John Young dan Thomas Mattingly akhirnya dapat menjejakkan kaki ke bulan. Akibat kegagalan antena, ekspedisi mereka tidak dapat disaksikan di Bumi. Tetapi itu tidak menghalang mereka memulangkan semula batu bulan yang dibawa balik sebelum ini. Fakta penting pada ekspedisi kali ni, kajian mendapati Bulan mempunyai medan magnetnya tersendiri; dan Orion telah dinyahmagnet ketika pulang ke Bumi.

Ekspedisi terakhir manusia ke Bulan, Apollo 17 memecah lebih banyak rekod yang ada. NASA sengaja membuat rekod video gagal dilaksanakan, dengan astronaut George Cernan dan Ronald Evans juga memecah rekod dengan berada di permukaan bulan lebih lama dari yang sebelumnya iaitu selama 74 jam. Pelancaran Challenger juga memecah rekod, pertama kali berlaku ketika waktu tengah malam dalam kegelapan pada 7 Disember 1972.

Nah, manusia ke bulan bukan lagi teori konspirasi khayalan. Selepas Apollo 17, banyak lagi perancangan untuk ke bulan tetapi terhalang oleh ekonomi dan kekurangan sokongan dari marhaen. Bukti, manusia sendiri jadi kekangan kemajuan. Kini, sejarah terulang. ?

P.S: Apa khabar Mej Dr Faiz sekarang? ?

Sumber:

1) http://www.spaceline.org/apollo.html

2) https://www.airspacemag.com/space/the-other-moon-landings-6457729/

3) http://historylists.org/events/list-of-6-manned-moon-landings.html


Kenapa Sajad Angkuh Tak Malu Jadi Perempuan Di Mekah?

Dalam kita memperkatakan mengenai betapa angkuhnya Sajad ke tanah suci Mekah, memakai telekung lalu berpakaian persis wanita di sana, kita tidak boleh terus menyalahkan Sajad seorang sahaja, tetapi semoleknya kita mengenal pasti sebab-musabab Sajad tidak lagi gentar hatta pada kemurkaan ALLAH.

Jawapan kepada persoalan dan permasalahan ini sebenarnya kembali kepada tangan kita sebenarnya. Kita mendakwa bahawa kita seorang yang beragama Islam, berbangsa Melayu yang penuh dengan budaya ketimuran, tetapi kita sebenarnya tanpa sedar sedang menormalisasikan seorang Transgender di negara ini. Aik? Tak percaya?

Macam mana Sajad boleh menjadi seorang kaya raya dengan segala harta dunia berlimpah ruah mengitari dirinya? Ini tak akan jadi kalau tak ada rakyat Malaysia diluar sana yang begitu bersungguh-sungguh membeli setiap keluaran Sajad. Tanpa harta yang mengaburi matanya, Sajad tak akan begitu angkuh di hadapan Kaabah ALLAH dengan penampilan mengubah fitrahnya.

Harta yang melimpah ruah ini bukankah suatu masa dahulu pernah mengaburi mata Qarun sehinggakan dia tidak mahu mengeluarkan zakat? Untuk hari ini, bagi kes Sajad, hartanya yang melimpah ruah telah mengubah Sajad menjadi angkuh pada ajaran Islam, ulama yang menegur dan juga masyarakat yang mengecamnya. Berdoalah wahai sesiapa yang pernah menyumbang fulus anda untuk insan seperti Sajad agar tidak berkongsi sekali saham dosa mengotorkan tanah suci Mekah. Seperti mana Qarun, kekayaannya membuatkan mata Sajad kabur.

Dalam masa yang sama, jumlah pengikut yang dimiliki oleh Sajad itu sebenarnya mengaburi matanya. Buka sahajalah instagram milik seorang hamba ALLAH berjantina lelaki yang telah menukarkan jantinanya. Saya hanya mampu geleng kepala melihat warga instagram yang bagi saya terlalu mementingkan perkara materalistik berbanding akidah sebagai seorang Islam. Asalkan seorang itu cantik, kaya-raya, tak kisahlah apa bentuk kemaksiatan yang dia lakukan, seluruh warga IG akan berbondong memuja mereka seperti mana dewa-dewi.

Daripada al-‘Urs bin Umairah ( r.a ), daripada Nabi صلى الله عليه وسلم bersabda:

“Apabila satu dosa dilakukan di muka bumi ini, maka orang yang melihatnya serta membencinya (Baginda bersabda pada ketika yang lain: dan mengingkarinya) maka dia sama seperti orang yang tidak melihat kemungkaran itu berlaku dihadapan matanya, tetapi redha dengannya, samalah seperti orang yang menyaksikannya.”

(Diriwayatkan oleh Abu Daud

Bukankah dalam Islam memberitahu kita bahawa redha dengan maksiat itu juga sebuah kemaksiatan? Nauzubillahiminzalik! Tanpa sedar, kita, kita baru sahaja melakukan sebuah dosa.

Ada lebih kurang 1.4 juta pengikut yang setia membontoti Sajad walau ke mana sahaja dia pergi. Kalau Sajad menaikkan gambarnya, mesti ada muka-muka yang tak malu yang komen “cantik sis”, “bergaya sis” dan seumpama dengannya. Pujian-pujian ini menjauhkan Sajad jauh daripada TUHAN, sekaligus menjadikan Sajad sangat angkuh dihadapan rumah ALLAH.

Tidak ingatkah kita pada musuh azali Nabi Musa A.S? Betapa rakyat Firaun terlalu memuja Ramses II, bahkan ke sampai satu tahap Firaun begitu angkuh pada TUHAN, terus mengarahkan sebuah binaan dibina sebelum dia sendiri memanah ke langit untuk membuktikan bahawa TUHAN MUSA tidak wujud. Pujaan rakyat-rakyat firaun inilah yang membuatkan firaun lupa diri sampai Iblis sendiri hairan melihatkan Firaun mengaku TUHAN sedangkan dia sendiri tidak pernah berbuat demikian.

Sekarang sematkan dalam situasi Sajad. Sajad dipuja laksana dewi… errr dewa. Pujian demi pujaan dari anda wahai netizen di media sosial membuatkan Sajad semakin yakin untuk kekal dalam identiti perempuannya sedangkan dia diciptakan ALLAH menjadi seorang lelaki. Akhirnya, pujaan dan pujian anda wahai manusia di media sosial sebenarnya membuatkan keangkuhan mamat ni sampai kemuncaknya. Dia menjejaki Tanah Haram seolah-olah mencabar kekuasaan TUHAN, seperti mana Firaun mencabar kekuasaan ALLAH. Akhirnya dia lupa diri, lupa fitrahnya sebagai seorang lelaki, dia pun tanpa rasa malu langsung depan TUHAN, berpakaian seperti seorang perempuan! Semuanya bermula dengan sebuah pujaan!

Lagilah golongan seperti Sajad ini berani mencabar hukum TUHAN kerana Menteri Agama negara kita suatu masa dahulu pula menunjukkan toleransi tidak ada tempatnya pada golongan transgender, siap bergambar sambil bersalam tangan dan menyeru tidak ada diskriminasi pada golongan ini. Keberanian yang diraih oleh individu seperti Muhammad Sajjad Kamaruzzaman ini tidak akan tercetus kalau pada awalnya, Mujahid tidak mengambarkan Malaysia Baru ini lebih terbuka kepada LGBTQ. Dari dulu lagi kami dah beri amaran kesan snowballnya, sekarang baru kita nampak kan?

Saya cuma mampu mendoakan semoga mereka yang saya maksudkan dalam penulisan ini tidaklah terpalit sekali dengan dosa kerana tangan-tangan anda jugalah yang membentuk siapa Sajad hari ini. Anda yang pernah membeli barang-barang keluaran Sajad, buanglah barang itu, mulalah boikot barang keluarannya, tanda masih tersisa lagi iman anda sebagai seorang Muslim. Anda yang dulu memuja Sajjad seperti dewi purba yang turun dari kayangan, cepat-cepatlah unfollow mamat ini, dan mula bermusahabah diri atas kerosakan yang anda dah lakukan dengan jari-jari anda.


Bolehkah Korea Utara Dan Selatan Bersatu?

1. Pada tahun 2015, Korea Press University ada mengeluarkan sebuah buku yang mengujakan bertajuk ‘Mongering North Korean Democracy for Inter-Korean Peace – Democratization in North Korea and Inter-Korean Peace.’ Buku akademik ini ditulis oleh Hyug Baeg Im dari Korea University dan Jae H. Ku dari Johns Hopkins University, kedua-duanya tokoh berwibawa dalam pengajian berkaitan hubungan antarabangsa, sains politik dan lebih spesifiknya, Korea.

2. Apa yang menariknya ialah, buku ini cuba menyampaikan mesej ‘think the unthinkable’ dalam hal mewujudkan dan membina keamanan melalui demokrasi antara Korea Utara dan Korea Selatan. Jika anda seorang pelajar, pensyarah atau bekerja dalam bidang berkaitan sains politik, hubungan antarabangsa dan yang berkaitan dengannya, maka sudah tentu anda tahu perkataan demokrasi dan Korea Utara tidak sehaluan. Maka, sudah tentunya ramai antara kita yang akan mentertawa atau mencemuh idea ini.

3. Malah reaksi pertama saya apabila mendengar tajuk buku ini ialah, ‘Wah, people actually can write an academic book about THAT?’

4. Kedua-dua penulis menggunakan pendekatan ‘Theory of Possibilism’ (Teori Kebarangkalian) yang diperkenalkan oleh Albert D. Hirschman, seorang ahli politik ekonomi yang berpengaruh dari Jerman. Teori ini berguna dan praktikal digunakan untuk membina proses pendamaian dan demokrasi dalam keadaan yang sukar (merujuk kepada keadaan politik Korea Utara).

5. Buku ini secara umumnya memberi fokus terhadap elemen kebarangkalian, faktor yang ganjil atau aneh, janggal, keadaan yang tidak dijangka dan sepatutnya berlaku dan kesan daripadanya, serta urutan kejadian selepas itu. Hirschman percaya bahawa ‘kesan luar jangka’ akibat tindakan manusia yang tidak disengajakan ini mewujudkan kebarangkalian terhadap sesuatu (seperti demokrasi dan penyatuan antara dua negara Korea) berlaku.

6. Teori ini juga percaya bahawa hubungan antara manusia yang berlaku secara endogenus (lokaliti atau dalaman) akan membuka laluan ke arah proses penyatuan dan demokrasi, berbanding hubungan antara negara-negara luar, sebagai contohnya. Hal ini bermakna, elemen dalaman (seperti hubungan Kerajaan dengan rakyat, atau rakyat sesama rakyat) memainkan peranan utama dalam memastikan wujudnya lompang kebarangkalian terhadap kemungkinan berlakunya penyatuan dan demokrasi.

7. Penjelasan yang lebih mudah ialah, wujudnya kemungkinan bahawa rakyat Korea Utara dan Selatan masing-masing bersepakat dan menggesa kedua-dua Kerajaan agar bersatu membentuk sebuah Negara Korea. Jadi, rakyat di sini merupakan faktor dalaman yang dimaksudkan.

8. Melalui teori ini, kita dapati bahawa proses penyatuan sesebuah Negara bukannya ditentukan oleh struktur atau budaya, namun dipengaruhi interaksi individu dan strategi pihak yang berkaitan secara dalaman.

9. Namun disebabkan tahap kebarangkalian yang amat rendah, disokong dengan maklumat yang sukar didapati dan dipercayai (terutamanya sumber daripada Korea Utara) serta kesukaran mendapatkan sokongan daripada Negara-negara lain seperti Amerika Syarikat dan China disebabkan kepentingan masing-masing (self-interest), maka proses penyatuan dan demokrasi antara keduanya, setakat ini hanya kekal sebagai mimpi semata-mata.

#notaKorea


Rangka Makhluk Lagi Tua Dari Lucy

Ilmu sains sudah lama menjadi mangsa lukisan. Terlalu banyak gambar menunjukkan manusia prasejarah kelihatan macam beruk. Jadi sampai hari ini, orang ramai menyangka manusia prasejarah kelihatan macam beruk, hidup macam beruk dan tidak berakal macam beruk. Saban dekad ilmu sains bertambah dengan penemuan baru. Gambar pula malangnya tidak berkembang sama macam ilmu sains. Itu masalahnya.

Jadi sebelum bercakap pasal Lucy, kena buang habis gambaran daripada filem dan lukisan atas talian. Kena faham fakta daripada fakta – bukan sumber selain fakta. Lucy adalah rangka yang ditemui pada tahun 1974 di Ethiopia.

Rangka ini walau bagaimanapun tidak penuh, sekitar 40 peratus sahaja (Johanson & Wong, 2009). Kajian mendapati Lucy adalah daripada zaman 3.2 juta tahun yang lalu, sebahagian daripada spesis Australopithecus afarensis. Kira Lucy bukan jenis Homo pun. Tidak banyak yang diketahui pasal Australopithecus. Malah saintis sendiri tidak boleh berkata secara tuntas mereka ini hidup di atas pokok (Ruff, et al., 2016).

Hal yang demikian, Lucy tidak dapat disahkan sebahagian daripada manusia prasejarah… atau makhluk seakan-akan manusia. Teknologi arkeologi masih belum cukup ampuh untuk mengesahkan nilai akalnya. Spesis Lucy masih belum disahkan sebagai nenek moyang Homo secara langsung.

Rangka Lagi Tua

20 tahun selepas Lucy ditemui, seorang pelajar bernama Yohannes Haile-Selassie menempa nama dalam sejarah. Beliau bukan setakat menemui makhluk daripada zaman lebih tua daripada Lucy. Malah beliau menemui jawapan penting yang menenggelamkan habis teori The Missing Link. Ikut fahaman lama, manusia dan beruk turun daripada spesis sama iaitu the Missing Link.

Namun fahaman ini tidak pernah dipersetujui sains kerana asasnya berpandukan Teori Great Chain of Being. Dan teori ini tenggelam apabila Charles Darwin membentangkan Teori Evolusi.

Datangnya Teori Evolusi, segala fahaman tentang “turun-temurun daripada spesis sama” terbenam. Dan makhluk ditemui Haile-Selassie mengesahkan pegangan ini. Manusia dan beruk tidak pernah berkongsi moyang yang sama. Makhluk ini dinamakan Ardi, daripada zaman 4.4 juta tahun yang lalu… rangka jauh lebih lengkap dan lama berbanding Lucy.

Penemuan ini memberi asas saintifik jauh lebih mendalam. Ardi didapati mempunyai ibu jari kaki dan tangan yang mirip beruk (opposable). Jenis ini sememangnya untuk memanjat pokok – tetapi masih boleh berjalan macam manusia (Shreeve, 2010). Dan ia juga tidak sama untuk dibandingkan dengan cimpanzi. Ardi mempunyai tulang kecil kahs untuk menguatkan ibu jari kaki.

Makhluk Purba Yang Banyak Rahsia

Saintis tidak tahu kenapa Ardi mati. Punca kematian memang susah disahkan akibat faktor masa. Namun mayatnya (atau bangkainya) ditimbus teruk kerana kawasan itu dipercayai adalah laluan haiwan liar seperti badak air. Lumpur melimpah yang menenggelamkan rangkanya. Kemudian hakisan menyebabkan rangkanya timbul kembali untuk ditemui Yohannes Haile-Selassie.

Rangkanya terlalu rapuh sampai boleh jadi abu jika disentuh dengan lembut. Saintis mengambil langkah sangat berhati-hati semasa mengeluarkan rangkanya. Mereka memotong batu di sekeliling dan angkat rangka keluar dengan batu sekali. Kemudian tulang dikeluarkan satu demi satu milimeter dengan jarum dan mikroskop. Memang kerja susah – dengan tempurung hancur dicantum semula secara digital.

Penyelidikan ini mengesahkan Ardi hidup di darat dan atas pokok dalam sebuah hutan belantara yang penuh dengan burung dan buah tin. Di kawasan ini, saintis menemui lebih daripada 6,000 fosil. Dan semua ini ada kena mengena dengan zaman kehidupan Ardi.

Sebab itulah sains amat penting untuk dikaji. Sains sekarang cakap manusia dan beruk tidak sama. Tetapi peliknya, orang yang sombong pada ilmu sains masih nekad mengatakan sains cakap manusia berevolusi daripada beruk. Sedangkan Charles Darwin sendiri tidak pernah berkata sedemikian. Sampai hari ini sains tidak cakap Ardi dan Lucy sebagai “human”.

RUJUKAN:

Johnson, D., & Wong, K. (2009). Lucy’s Legacy: The Quest for Human Origins. Harmony Books. Halaman 309.

Ruff, C., et al. (2016). Limb bone structural proportions and locomotor behavior in A.L. 288-1. PLOS ONE. 11 (11): e0166095.

Shreeve, J. (2010). The Evolutionary Road. The National Geographic. (218) 1: 38-67.


Plot Renyin – Bila Gundik Cuba Bunuh Maharaja China

Normal dalam kehidupan para maharaja China, pada satu ketika mereka diancam oleh plot rampasan kuasa atau pembunuhan. Sesetengahnya menjadi tetapi sesetengah yang lain seperti Plot Renyin, berakhir dengan kegagalan. Tetapi kerana Plot Renyinlah, ia menjadi punca kejatuhan Dinasti Ming beberapa abad kemudian.

Pada 1521, Zhu Houcong menaiki takhta menggantikan sepupunya Maharaja Zhengde sebagai maharaja ke-12 Dinasti Ming. Sebagai tanda pertabalan baginda, Houcong turut menggunakan nama Jiajing sebagai nama dirajanya yang bermaksud ketenangan yang disanjung. Hakikatnya, nama Jiajing hanyalah samaran kepada kekejaman baginda sepanjang era pemerintahannya.

Sebaik menaiki takhta, salah satu usaha awal baginda ialah meletakkan kembali ayahanda dan bondanya sebagai sebahagian daripada kerabat diraja Ming. Ini termasuk ritual dan susur-galur keturunan diraja yang dinafikan sebelumnya sama ada oleh pegawai-pegawai istana atau sepupu baginda, Zhengde.

Pada awalnya, usaha ini berjalan lancar dengan pegawai-pegawai istana memberi lampu hijau pada akhir tahun 1521. Di sebalik kebakaran yang berlaku pada 1522, usaha tersebut berjaya direalisasikan pada 1524. Bagaimanapun, usaha ini mendapat tentangan sebahagian besar pegawai istana Ming ketika itu.

Lantas, Jiajing menitahkan mana-mana pegawai yang menentang ditangkap. Sesetengah daripada mereka dipenjarakan dan diseksa dengan sesetengah yang lain dihukum mati. Bagi yang bernasib baik, satu-satunya nasib yang menimpa mereka ialah dipecat daripada semua jawatan yang dipegang.

Seperti mana watak Qin Shi Huang yang didakwa mencari air maulihayat sebagai cara melanjutkan usianya seperti dipaparkan dalam filem The Mummy: Tomb of the Dragon Emperor, perkara sama turut dicari Jiajing. Disebabkan kekejamannya dan obsesi mencari air maulihayat, ia membawa kepada Plot Renyin.

Nama Plot Renyin merujuk kepada tahun ke-39 dalam kitaran 60 tahun yang digunakan di China dan kerajaan-kerajaan Asia Timur sekitarnya. Plot yang dicetuskan pada 1542 ini membabitkan 16 perempuan istana yang merancang mahu menamatkan riwayat Jiajing.

Mengikut beberapa sumber, baginda suka mengambil gadis-gadis remaja berusia 13 dan 14 tahun dengan darah haid mereka diambil dan diproses sebagai plumbum merah (red lead). Kononnya dengan mengambil bahan tersebut, ia akan menjadikan baginda hidup abadi. Gadis-gadis ini hanya diberi air hujan dan daun mulberi kononnya nak memastikan darah haid mereka sentiasa tulen sebagai bahan plumbum merah.

Jika enggan bekerjasama, gadis-gadis ini akan dipukul. Jika salah seorang daripada mereka jatuh sakit, gadis tersebut akan dicampak keluar – seolah-olah dirinya tiada nilai. Nasib sama juga turut menimpa gundik-gundik Jiajing sekiranya enggan melayan keperluan seksual baginda. Hal ini mendorong mereka berpakat untuk membunuh maharaja kejam itu.

Kesemua 16 wanita itu bertindak pada malam Jiajing menghabiskan masa di kamarnya bersama gundik kegemarannya,Consort Duan atau Puan Cao. Selepas Puan Cao dan para pengiringnya meninggalkan kamar baginda, wanita-wanita ini segera bertindak pantas.

Pada awalnya, sebahagian wanita-wanita ini menangkap baginda dengan seorang daripada mereka cuba mencekiknya dengan tali reben rambutnya. Bila itu gagal, mereka cuba menampakkan baginda seolah-olah menggantung diri dengan mengikat tali reben sekitar lehernya. Tetapi mereka tersalah membuat ikatan sekaligus mengakibatkan baginda tidak sedarkan diri selama beberapa hari.

Panik, salah seorang wanita yang terlibat dalam plot tersebut melaporkan hal itu kepada isteri Jiajing, Maharani Fang. Dengan Jiajing masih tidak sedarkan diri, baginda mengambil langkah sendiri dengan menghukum mati semua wanita yang terlibat dalam plot berkenaan. Ahli-ahli keluarga mereka juga turut dikenakan hukuman sama.

Tetapi yang paling malang sudah pastinya Puan Cao. Walaupun baginda tidak tahu-menahu tentang plot tersebut, Maharani Fang masih tetap menghukumnya. Pembabitan Puan Cao dalam plot berkenaan hanyalah alasan untuk menyingkirkan wanita yang dilihat mampu menggugat kedudukannya sebagai maharani.

Hal ini disedari oleh Jiajing selepas mendapat tahu apa yang berlaku. Lantas, ini juga menjelaskan mengapa baginda enggan menyelamatkan Maharani Fang apabila satu kebakaran berlaku di istana pada 1547. Baginya, kemalangan yang membawa kepada kemangkatan baginda dianggap takdir dari syurga.

Sejak plot tersebut didedahkan, Jiajing mengambil keputusan berpindah ke sebelah barat Istana Larangan dan terus tinggal secara bersendirian untuk 20 tahun berikutnya. Segala urusan pemerintahan disampaikan menerusi beberapa orang sida kepercayaan baginda. Pendirian baginda ini perlahan-lahan mencetuskan gejala rasuah yang kronik sehingga akhirnya menjadi pencetus kejatuhan Dinasti Ming beberapa abad kemudian.

Maharaja Jiajing kemudiannya mangkat pada 1567 semasa berusia 59 tahun. Ramai sejarawan berspekulasi punca sebenar kemangkatan baginda ialah disebabkan oleh keracunan merkuri – terima kasih kepada minuman keabadian yang dinikmatinya selama ini.

RUJUKAN

Mingren, W. (2018, 20 Januari). When Concubines Fought Back: The Plot to Eliminate a Mad and Sadistic Emperor. Ancient-Origins.

Sumber gambar: The Story of Yanxi Palace


Falsafah Tassawuf Dalam Ilmu Bedil Orang Melayu

Tentang amalan Tasawuf dalam ilmu bedil Melayu:

“Ketahuilah oleh mu! Barangsiapa yang takut mempelajari ilmu Hakikat atau Tasawuf dengan berkata, ‘Nanti menjadi kafir,’ maka orang seperti ini tidak sekali-kali akan mendapat iktikad Ahli Sunnah (wal Jamaah)…”
(Tok Kenali, dalam kitab Qamarul Huda)

Pertama: Awal hendak mengambil posisi, segala-galanya dibulatkan kepada Allah;

“Fasal ini pada menyatakan syarat menggamak bedil, maka berbagai-bagai isyaratnya dan berlain-lainan ibaratnya. Kepada Allah juga kamu memohonkan harapan serta pertolongan…”

Kedua: Ketika hendak menembak, penyerahan kepada Allah (yang menggerakkan segala sesuatu) jualah yang sebenar-benar tembak;

“Apabila telah samalah nafas kita itu masuk keluar, maka tatkala masuk inilah, ingat kepada Tuhan yang empunya gerak…”

Ketiga: Aplikasi konsep ‘tawajjuh’ dan ‘rabitah’, yakni perhubungan hati antara penembak dan guru (arifbillah) dan posisinya:

“Jikalau kita hendak menembak terakul itu, niatkan terakul itu seumpama satu sarung dengan alamat. Apabila ketiga-tiga itu sudah bersatu, baharulah niatkan seperti tawajjuh dengan guru…”

“(Tatkala hendak memetik picu) …barulah pandang pejera pangkal dan pejera hujung dan alamat, barulah niatkan ketiga-tiganya itu bersatu. Barulah niatkan seperti zikir Naqsyabandi, lakukan seperti orang rabitah, ralibkan pandangannya itu…”

(Dalam Tarekat Naqsybandi, konsep guru-sekalian murid ibarat manik-manik dalam satu tasbih, yang dihubungkan dalam satu tali – makna Silaturrahim)

Keempat: Bermulanya memilih peluru sehinggalah menembak, sentiasa dipanjatkan doa dan amalan zikir tertentu. Sebagai contoh;

“Kemudian serahkan sekalian anggota itu kepada Allah, lalulah berzikir, “Allah! Allah! kira-kira lima ratus kali, baharulah rentikan, Kemudian baharulah taruh senapang itu…”

“…the archetypal guru in the contemporary Straits of Malacca is portrayed as an heir of the ‘transferrable power-grace (berkat) of shooting from heaven’, the ‘esoteric knowledge’ of the American rifle, and the knowledge of the gun’s esoteric Arabic name (nur al-faqr: the luminosity of asceticism) and the esoteric Malay names of the bullet (gilang-gemilang: the resplendent, and petus: thunderclap). This berkat and esoteric knowledge was first attained by the prophet Muhammad…”

(Terenjit Singh Sevea, 2013)

Kelima: Kaedah ‘nafi’ dan ‘isbat’ pada kalimah Tayyibah (لَاإِلٰهَ إِلَّا الله) merupakan sebahagian daripada ilmu Tauhid (untuk bersyahadah). Dalam ilmu menembak, kaedah yang sama diamalkan:

“Ketahuilah oleh mu hai talib, adalah nafi pada menembak itu atas dua perkara: pertama dinafikan segala pengetahuan orang yang lain, tiada akan lebih daripada tahu kita. janganlah ditimbang sekali-kali. Kedua nafikan daripada pecah bedil yang kita pegang itu, jikalau ada sesuatu daripada dua itu, nescaya binasalah tembaknya.

“Dan ingat isbatnya, itu pun atas dua tiga perkara juga: pertama yang isbatnya itu daripada segala yang tersebut syaratnya; dan kedua isbat yakin dan tasdiqnya, dan jikalau tiada salah suatu daripada ini, binasalah tembaknya.”

Keenam: Bedil dan peralatannya dilibaratkan dengan Martabat Alam (kosmologikal) seperti:
Bedil – Alam Ijsam
Peluru – Alam Arwah
Ubat – Alam Misal
Penembak – Alam Insan

Ketujuh: Pandangan tembak itu hendaklah disertai pandangan hati seperti mana keadaan diri bersolat (antara niat dan Takbiratul Ihram). Saya simpulkan, ertinya untuk belajar ilmu tembak ini semestinya terlebih dahulu murid itu mahir akan hakikat solat!

Kelapan: Kesempurnaan tembak itu dibulatkan pada kehendak dan kuasa Allah;

“…apabila berdiri sudah demikian, iaitu berdiri iradat Allah dengan kudrat Allah Ta’ala, jangan dicita-cita lagi tembak yang lebih daripada ini, maka inilah tembak dunia akhirat.”

Rujukan:

1) A. Samad Ahmad, 1987 Peluru Petunang. Kuala Lumpur: DBP

2) Pramono, Wan Mohd Dasuki Wan Hasbullah, Herry Nur Hidayat, 2015. Mysticism Elements in the Use of FireArm Technology in the Manuscript on Firearms. Humaniora vol 27:372-383. Yogyakarta: Universitas Gadjah Mada.

3) Terenjet Singh Sevea. 2013. Pawangs on the Malay Frontier: Miraculous Intermediaries of Rice, Ore, Beasts and Guns.Los Angeles: UCLA (Gambar dari sumber ini – bahagian lain saya kaburkan atas sebab takut timbul salah faham).

4) Wan Mohd Dasuki Wan Hasbullah & Siti Radziah Mustafa, 2014. Manuskrip Ilmu Bedil Sebagai Sumber Etnosejarah Teknologi Senjata Api Melayu. Kemanusiaan Vol. 21: 53-71. UTM.


Iron Man Bukti Watak Lebih Penting Berbanding Plot

Bulan Mei 2020 merupakan ulang tahun ke-12 kemasukan filem Iron Man (2008) sekaligus berperanan sebagai batu asas Marvel Cinematic Universe. Dan ia juga merupakan kaedah terbaik untuk menjelaskan dalam mengadaptasi komik ke layar perak, protagonis seharusnya menjadi penggerak utama filem berbanding plot.

Tidak ramai tahu sebelum Iron Man (2008) arahan Jon Favreau ditayangkan kepada umum, ia merupakan satu risiko kepada Marvel Studios. Yalah, pada ketika itu lebih ramai orang mengenali Spiderman versi Tobey Maguire, Batman dan Superman berbanding Tony Stark/Iron Man yang digalas oleh Robert Downey Jr.

Tetapi selepas filem tersebut berjaya mengutip AS$585.5 juta dan watak Iron Man diterima ramai, barulah ramai sedar resepi kejayaan sesebuah filem tidak semestinya didorong oleh plot tetapi protagonisnya. Dan dalam kes Iron Man, sejarah komiknya itu kaya dengan pelbagai plot dan perwatakan watak yang mempengaruhi pembangunan filem itu sendiri.

Salah seorang yang mendedahkan hal ini ialah Jeff Bridges yang memegang peranan sebagai bapa angkat Stark merangkap antagonis, Obadiah Stane. Bridges mendedahkan semasa penggambaran, beliau bersama Downey Jr dan Favreau mengubahsuai skrip bagi mengetahui hala tuju yang akan dibawa Stark dalam filem berkenaan.

Dengan pelbagai plot yang kaya dengan sejarah, pasukan pembikin Iron Man beruntung mempunyai akses sedemikian. Ini kerana watak tersebut bijak beradaptasi dengan pelbagai plot cerita yang diperkenalkan oleh penulis-penulisnya sama ada Extremis, Demon in a Bottle atau Fear Itself.

Malah, inilah visi asal mendiang Stan Lee semasa memperkenalkan Iron Man. Beliau berkata, “Jika ada satu perkara pembaca orang muda tidak suka ialah p3rang. Jadi, saya mempunyai hero yang mempunyai haluan berlawanan. Dia seorang pembuat s3njata, dia kaya dan dia seorang pengilang.

“Saya fikir ia mesti seronok untuk membawa watak sedemikian yang tiada siapa suka dan menolak kepada para pembaca serta memaksa mereka menyukainya.”

Syaratnya ialah selagi mana perwatakan Stark kekal sama, maka pilih sajalah apa haluan penceritaan yang bersesuaian dengan plot. Tak ramai tahu semasa watak Stark dan Ho Yinsen diperkenalkan, kedua-duanya diperkenalkan berlatarbelakangkan P3rang Vietnam yang dilihat tidak sesuai dengan latar masa terkini yang dimahukan Favreau.

Justeru bagi memastikan ia bersesuaian dengan latar masa terkini, musuh yang menawannya ialah Ten Rings berlatarbelakangkan Afghanistan dalam filem tersebut. Manakala hubungan Stark dengan Stane dan Pepper Potts juga turut diubah mengikut kesesuaian filem berkenaan.

Dalam komik, Stane ialah pesaingnya yang mahu merebut Stark Industries. Manakala Pepper pula ialah setiausahanya yang tiada hubungan romantik dengan Stark dan berkahwin dengan Happy Hogan, pemandunya.

Tetapi semua itu diubah tanpa mengubah sedikit pun visi Lee terhadap watak berkenaan. Dengan menjadikan hubungan Pepper-Stark ke hadapan dan Stane sebagai rakan keluarga/mentor, ia memberi kaitan peribadi Stark terhadap isu yang dihadapinya dan risiko lebih tinggi. Paling penting, dia masih lagi si gila tetapi dalam konteks hari ini.

Pengaruh kompas moral sama ini turut dikesan dalam filem Captain America: The First Avenger yang memilih haluan sama seperti Iron Man (2008). Walaupun plotnya tiada kaitan dengan komik-komik Captain America semasa P3rang Dunia Kedua (WWII), dorongan yang dibawa wataknya turut mengubah dinamik hubungannya dengan watak-watak lain seperti Peggy Carter dan James ‘Bucky’ Buchanan.

Apabila Russo bersaudara mengumumkan kemasukan terbaru filem Captain America menerusi Captain America: Civil War (2016), semua tahu ia berkait semula dengan insiden Sokovia dan politik antarabangsa. Tetapi tidak ramai sedar, ia juga didorong oleh watak-wataknya sebagai nadi utama plot termasuk Stark dan Steve Rogers/Captain America.

Sesiapa saja yang melihat adegan pergaduhan Captain America (Chris Evans) dengan Iron Man (Downey Jr) tahu ia memang Civil War kerana didorong oleh konflik watak. Dalam kes mereka berdua, Stark mahu membunuh Bucky kerana membunuh ibu bapanya pada tahun 1991 manakala Rogers pula mahu menyelamatkan rakannya itu.

Dan disebabkan resepi inilah, ia mencatat kutipan AS$1.153 bilion sekaligus menjadikannya sebagai filem kutipan pecah panggung tertinggi pada tahun 2016 dan filem ke-12 kutipan pecah panggung tertinggi sepanjang zaman.

Tetapi ada pula filem MCU yang melawan model yang ditetapkan Iron Man (2008) seperti Thor: Ragnarok. Filem arahan Taika Waititi itu dilihat berjaya mengadaptasi plot komik ‘Ragnarok’ ke layar perak tetapi mengubahsuai watak Thor ke arah tona komedi bersesuaian dengan tona MCU. Perubahan personaliti Thor amat berbeza dengan personaliti Dewa Kilatnya dalam filem Thor (2011).

RUJUKAN:

Chappell, Caitlin. (2020). Marvel’s Iron Man Proved Character Matters More Than Plot. CBR. https://www.cbr.com/marvel-iron-man-proved-character-matters-more-plot/


Harta Karun Yamashita Ditemui!

Sebut saja harta karun, kita boleh bayangkan kekayaan yang melimpah ruah yang disembunyikan di tempat-tempat terpencil dan tidak diketahui orang seperti dipaparkan dalam banyak filem dan siri televisyen. Dan sehingga hari ini, masih ada khazanah yang masih belum dijumpai dan terus menimbulkan minat orang ramai dari 13 lukisan yang dicuri dari Muzium Isabella Steward Gardner hinggalah harta karun Jeneral Tomoyuki Yamashita. Sebut tentang harta jeneral Jepun semasa Perang Dunia Kedua (WWII) ini, ia menimbulkan polemik dalam kalangan ramai pihak sehinggalah ia menjadi rebutan antara seorang pembuat kunci dengan diktator Filipina, Ferdinand Marcos.

Seperti mana rejim Nazi Jerman ketika era WWII, Jepun juga tidak ketinggalan melakukan penjarahan dan merampas khazanah-khazanah berharga di Asia Pasifik terutama di rantau Asia Tenggara. Menurut penulis dan sejarawan Sterling Seagrave menerusi dua bukunya bertajuk The Yamato Dynasty: The Secret History of Japan’s Imperial Family (2000) dan Gold Warriors: America’s Secret Recovery of Yamashita’s Gold (2003), aktiviti penjarahan ini juga bersifat skala besar di mana hasil penjarahan akan dibawa ke Jepun untuk membiayai usaha perang. Sterling dan isterinya yang juga penulis bersama dua buku itu, Peggy Seagrave turut mendakwa aktiviti ini membabitkan ramai figura termasuk ketua yakuza (organisasi jenayah terancang Jepun) terkenal, Yoshio Kodama dan Maharaja Hirohito sendiri.

Seperti mana rejim Nazi Jerman, kebanyakan harta rampasan ini diambil dari bank-bank, depositori, premis-premis komersial, muzium-muzium, rumah-rumah kediaman dan pusat-pusat keagamaan. Pada mulanya, ia dikumpul terlebih dahulu di Singapura sebelum kemudiannya dibawa ke Filipina. Mengikut rancangan, selepas tamat perang, harta rampasan ini akan dibawa ke Jepun tetapi hasrat tersebut terbantut atas satu sebab: gangguan armada perang pihak Bersekutu dipimpin Amerika Syarikat. Bukan sekali kapal-kapal dagang Jepun ini ditenggelamkan sama ada oleh bom pesawat udara atau terkena torpedo kapal selam. Dan berdasarkan pemerhatian pasangan Seagrave, sesetengah kapal yang ditenggelamkan ini dikatakan membawa harta rampasan perang Jepun.

Keadaan ini memaksa pihak Jepun menyembunyikan harta rampasan perang ini di tempat-tempat terpencil dan tidak diketahui orang seperti bunker bawah tanah dan gua sehingga keadaan kembali tenang. Tetapi dengan kekalahan Jepun pada tahun 1945, sebarang usaha membawa keluar harta berkenaan hancur berkecai. Ini ditambah kebanyakan figura yang mengetahui lokasi harta yang tersembunyi terbunuh dalam peperangan atau dihadapkan ke mahkamah atas tuduhan jenayah perang. Yamashita sendiri kemudiannya dihukum mati pada tahun 1946 selepas didapati bersalah atas dakwaan jenayah perang.

Dan
seperti biasa, wujud pihak yang merasa skeptik harta karun Yamashita ini
benar-benar wujud atau tidak. Ini kerana bukan sekali ramai pihak mengeluarkan
belanja kewangan dan sumber manusia yang tinggi untuk mencari harta karun
Yamashita tetapi sentiasa pulang dengan tangan kosong. Menurut Profesor Ricardo
Jose dari Universiti Filipina, jika betul harta tersebut wujud, ia sepatutnya
sudah dibawa ke Taiwan atau China di mana pihak Jepun masih berkuasa di situ.
Justeru bagi beliau, tindakan menyimpan harta di kawasan yang akan kembali ke
tangan pihak Bersekutu sebagai satu tindakan yang bodoh dan tidak masuk akal.

Namun,
ada satu kisah yang dilihat mengesahkan status sebenar harta karun Yamashita.
Pada tahun 1961, seorang pembuat kunci bernama Rogelio Roxas menemui seorang
lelaki di mana bapanya pernah bekerja untuk tentera Jepun. Lelaki itu mendakwa
dia mempunyai peta lokasi simpanan harta rampasan Yamashita dan melukis sebuah
peta harta berkenaan. Tidak lama selepas itu, Roxas bertemu pula dengan seorang
lelaki yang mendakwa dirinya merupakan penterjemah Yamashita. Lelaki itu turut
mendakwa perkara sama dan memberitahu semasa WWII, dia sentiasa berulang-alik
ke terowong yang dikatakan menyimpan harta karun Yamashita termasuk ketulan
jongkong emas dan sebuah patung Buddha yang diperbuat daripada emas.

Pada tahun 1970, dia berjaya mendapatkan permit penggalian dari seorang hakim bernama Pio Marcos yang juga saudara mara kepada diktator Ferdinand Marcos. Roxas bersama sekumpulan buruh bekerja keras menggali selama tujuh bulan sebelum akhirnya menemui satu rangkaian terowong bawah tanah. Apabila mereka meneroka rangkaian terowong itu, mereka menemui rangka-rangka manusia yang masih memakai uniform tentera Jepun, senjata api dan radio. Mereka terus menggali lagi dan beberapa minggu selepas itu, menemui satu penutup konkrit pada lantai sebuah terowong. Selepas ia dibuka, sebuah patung Buddha berukuran tiga kaki tinggi dan seberat satu tan. Untuk membawanya keluar sahaja memerlukan tenaga seramai 10 orang dengan bantuan tali dan kayu balak. Selepas berjaya dibawa keluar, ia disembunyikan di rumah Roxas di Baguio City, 150 batu di utara Manila.

Selain patung Buddha besar, mereka juga menemui tingkatan kotak-kotak yang disusun lima hingga enam kaki dan meliputi kawasan seluas 180 kaki persegi. Dan bila Roxas membuka salah satu kotak berkenaan, ia mengandungi 24 jongkong emas. Beberapa minggu selepas itu, dia kembali ke terowong dan meletupkannya bagi mengelakkan ia diakses oleh orang lain. Sebelum berbuat demikian, dia turut membawa pulang barang-barang lain termasuk 24 jongkong emas. Usaha pencarian Roxas memang diketahui umum di mana gambar patung Buddha besarnya itu diambil oleh seorang jurugambar tempatan dan cuba melaporkan penemuannya kepada Hakim Pio tetapi gagal. Dengan laporan berita tersebut, beberapa pembeli menunjukkan minat mendapatkan patung Buddhanya dengan salah seorang bakal pembeli menguji sama ada ia memang emas tulen atau sebaliknya. Selepas diuji, ia memang emas tulen berukuran 22 karat. Bahagian kepala patung juga boleh dipisahkan dengan bahagian badan dan hasil pemeriksaan Roxas mendapati ia mengandungi beberapa butir berlian yang masih belum dipotong.

Tetapi ini juga permulaan derita Roxas di tangan diktator Filipina terkenal itu. Pada 5 April 1971, rumahnya diserbu pihak tentera dengan waran geledah yang ditandatangani oleh Hakim Pio dengan banyak harta termasuk patung Buddha dan jongkong emas yang ditemuinya dirampas. Selepas dinasihatkan oleh Hakim Pio untuk menyembunyikan diri demi menjaga keselamatan diri dan keluarganya kerana bimbang dengan ancaman Marcos, Roxas memilih untuk bersembunyi. Bagaimanapun pada 29 April, Roxas tampil di khalayak untuk mendengar permohonan mahkamah berkenaan patung Buddha itu. Pasukan peguam yang didakwa mewakili ibu Marcos bersedia membayarnya tiga juta peso dengan syarat Roxas mengakui patung Buddha itu diambil darinya. Tetapi selepas mengamati patung tersebut, dia memilih menolak permintaan mereka.

Pada
bulan berikutnya, dia ditahan oleh pihak tentera selama beberapa minggu dan
diseksa dengan kejutan elektrik, dicucuh puntung rokok dan dipukul sehingga
pengsan dengan tukul getah. Semua ini bertujuan untuk memaksa Roxas
menandatangani afidavit yang mengatakan operasi penggeledahan rumahnya
dilakukan mengikut lunas undang-undang dan mendapatkan maklumat berkenaan harta
karun Yamashita. Pada akhirnya. Roxas menandatangani afidavit berkenaan tetapi
tidak mendedahkan lokasi terowong harta itu. Dia kemudiannya berjaya melarikan
diri selepas mengumpil kunci tingkap tetapi berjaya ditangkap semula beberapa
minggu kemudian. Roxas terus kekal dalam tahanan hingga tahun 1974. Untuk 12
tahun berikutnya, dia memilih untuk mendiamkan diri.

Tetapi
semua itu berubah pada tahun 1986 yang menyaksikan kebangkitan rakyat yang
membawa kepada kejatuhan Marcos. Bagi Roxas, inilah peluangnya untuk
mendapatkan semula apa yang seharusnya menjadi haknya. Untuk mendapatkan semula
semua emas yang dicuri Marcos, sebuah syarikat ditubuhkan iaitu Golden Buddha
Corporation dengan hak pemilikan Roxas ditukar dengan pilihan pemilikan saham
syarikat. Pada tahun 1988, satu saman sivil difailkan di Hawaii bagi
mendapatkan semula patung Buddha dan apa saja harta karun Yamashita yang
ditemui Roxas. Pada tahun 1996, kejayaan memihak kepada syarikat berkenaan dan
estet Roxas apabila hakim mengarahkan keluarga Marcos membayar pampasan
berjumlah $22 bilion kepada mereka.

Tetapi
kejayaan itu dianggap terlewat untuk Roxas apabila dia mati pada tahun 1993.
Sebab rasmi kematian ialah tuberkulosis atau tibi tetapi ramai mengesyaki ia
berkemungkinan daripada komplikasi kesihatan yang dialami selepas
bertahun-tahun diseksa oleh rejim Marcos.Selepas tarik tali berkenaan prosiding
mahkamah berlarutan untuk tahun-tahun berikutnya, wujud ketidaktentuan
bagaimana wang tersebut akan dibayar dan apakah estet Roxas dan Golden Buddha
berpeluang mendapat pampasan yang dijanjikan. Sehingga hari ini, ia masih
menjadi isu di mahkamah. Tetapi berdasarkan rekod mahkamah, bolehlah dikatakan
harta yang ditemui oleh Roxas itu benar-benar harta karun Yamashita.

Ini
berdasarkan keterangan saksi-saksi yang ditampilkan di mahkamah. Seorang saksi
mendedahkan mereka pernah melihat patung Buddha emas itu dan pernah ditawarkan
kepada mereka. Sementara seorang lagi saksi mendengar keterangan Marcos atau
isterinya, Imelda yang mengakui patung Buddha itu sebenarnya dirampas dari
orang yang menemuinya dan digantikan dengan patung tiruan yang diperbuat daripada
loyang. Dan semua saksi mengakui pernah melihat susunan jongkong emas yang
dimiliki Marcos, satu pengesahan bahawa ia sememangnya harta karun Yamashita.
Dan dalam prosiding sama, seorang saksi yang mengkaji harta karun Yamashita
mendapati terdapat 172 lokasi yang disyaki menyimpan harta karun itu termasuk
18 buah patung Buddha. Justeru tidak mustahil, masih ada saki-baki harta karun
Yamashita di luar sana untuk ditemui.

SUMBER

Daugherty,
Greg. (2019). How a Locksmith, a Dictator and a WWII General Are Connected to
$22 Billion in Lost Treasure. History. https://www.history.com/news/wwii-yamashita-treasure-roxas-marcos-gold-buddha


Katie Bouman: Wanita Di Sebalik Imej Supermassive Black Hole

Katie Bouman lahir pada 9 Mei 1989. Ayahnya memberitahu bahawa anaknya sudah memulakan kajian tentang pengimejan sejak di sekolah menengah lagi.

Beliau merupakan saintis komputer – graduan sarjana MIT ( Massachusetts Institute of Technology) pada 2011, mendapat master pada 2013 dan mendapat PHD beliau pada 2017 – kesemuanya di MIT. Katie kini adalah pemegang Ph.D. dalam Electrical Engineering & Is.

Beliau sekarang menjadi profesor di Institut Teknologi California di Pasadena.Katie adalah wanita yang berjaya membentuk imej supermassive black hole dengan algoritma imej.

Projek itu bermula sejak 3 tahun yang lepas. Katie bekerjasama dengan Harvard-Smithsonian Center for Astrophysics, dan MIT Haystack Observatory untuk melengkapkan formula tersebut.

Katie mengetuai pasukan yang terdiri daripada lebih 200 pengkaji pakar. Di bawah ni kau orang lihat banyak betul hard disk. Data daripada disk ini digunakan untuk menghasilkan 1 imej. Banyak teleskop digunakan dalam projek ini daripada pelbagai kedudukan.

Buka pautan di bawah ini untuk dengar beliau buat sedikit taklimat bagaimana beliau membentangkan formula projek ini. Video ni dirakam pada 2016.Pautan:https://www.ted.com/talks/katie_bouman_what_does_a_black_hole_look_like/up-next?fbclid=IwAR2tnw5ibeQCWJorR_yI8A3h3ML-AHNvpyKIg3ocUD765vATNzPv3Rk354U

Katie Bouman telah mengetuai projek ini dan imej pertama supermassive black hole dikeluarkan oleh NASA pada 10 April 2019.

Hasilnya, mereka mengeluarkan gambar berbentuk cincin besar. Ianya struktur sama seperti ‘cincin’ yang diramalkan Albert Einstein lebih seabad yang lalu menerusi teori relativiti.

Malah, penyelidik telah menghasilkan beberapa gambar dan mereka semua kelihatan sama. Imej lohong hitam yang dibentangkan pada hari Rabu bukan dari satu sumber sahaja, tetapi ianya imej dari algoritma yang berbeza yang kabur dan digabungkan bersama.

Katie dan pasukannya telah melakukan sesuatu yang melangkaui akal kita semua. Jarak lohong hitam tu sangat jauh. Ia memerlukan teleskop berdiameter 10,000 km. Takkan nak buat teleskop sebesar tu? Sebab bumi kita pun berdiameter kurang 13,000 km. Kang lagi jam KL dan Cheras tu sebab teleskop.

Bouman jarang sekali berkongsi hasil kerjanya di social media. Berbeza dengan instafemes dan artis kita yang sanggup share gambar menguap dengan follower.

Ayahnya sendiri tidak banyak tahu tentang kerja anaknya. Kerana Katie sangat teliti dan tidak mahu menunjuk-nunjuk. Bapanya seorang pensyarah Universiti.

Facebook beliau sangat private. Dan post public pertama beliau adalah ketika beliau bergambar di hadapan imej yang hampir siap di-render.

Dalam satu post oleh MIT di Twitter, mereka meletakkan gambar Katie Bouman di sebelah Margaret


Jom Jadikan 14.2 Sebagai Hari Leftenan Adnan

Daripada bergaduh pasal Valentine, baik kita menjadikan 14 Februari sebagai hari peringatan kepada wira bangsa yang bernama Leftenan Adnan bin Saidi.

Pada tarikh keramat ini, 78 tahun yang lalu (14 Februari 1942), Leftenan Adnan yang berusia 27 tahun gugur dalam pert3mpuran melawan ask4r Jepun di Bukit Candu, Singapura yang merupakan benteng pertahanan terakhir Tanah Melayu.

Di USA ada Martin Luther King Day, di Filipina ada Hari Jose Rizal, di Indonesia ada Hari Kartini, kita pun patut mewujudkan Hari Leftenan Adnan. Mungkin ada yang rasa tak perlu sebab dah ada Hari Pahlawan.

Namun Leftenan Adnan mempunyai nilai peringatan diri tersendiri. Beliau adalah lambang perwiraan atau “heroism”.

Leftenan Adnan adalah Leonidas kita. Leonidas bersama 300 pahlawan Sparta melawan  70,000-300 000 orang tentera Parsi, tentera Parsi, Leftenan Adnan dengan 42 anggota Platun 7, Kompeni C, Batalion Pertama Ask4r Melayu pula menghadapi 13,000 ask4r Jepun dari Divisyen ke-18 pimpinan Mutaguchi Renya.

Ketika itu, isteri Leftenan Adnan, Sophia sedang mengandungkan anak ketiga Leftenan Adnan dan menunggu kepulangan suaminya. Mungkin, mungkin Leftenan Adnan dapat pulang ke rumahnya jika menyerah kalah.

Namun Leftenan Adnan memilih untuk tidak menyerah diri tetapi bertahan sehingga titisan darah terakhir. Beliau sedar beliau sedang membawa nama Rejimen Ask4r MELAYU. Beliau tidak boleh membiarkan nama Ask4r Melayu tercalar kerana kebahagiaan peribadi. Tak boleh!

Berbekalkan sumpah “biar putih tulang, jangan putih mata”, Platun 7 sempat membvnuh 800 ask4r Jepun sebelum mereka tewas sepenuhnya dan gugur kesemuanya (hanya seorang yang hidup).

Ask4r Jepun men!kam m4yat mereka bertubi-tubi menggunakan bayonet untuk melepaskan geram. Tak pernah mereka dimalukan sebegini. Tak pernah mereka menjumpai musuh yang begitu tinggi kehendak untuk melawan. Tak pernah!

Pengorbanan Platun 7 adalah sebuah traged!, namun pada masa yang sama ia juga merupakan sebuah epik yang mengabadikan keberanian Ask4r Melayu yang menjadi inspirasi sepanjang zaman.

Di Bukit Candu, anak Melayu menjulang nama mereka sebagai pahlawan yang gagah dan bermaruah. British gagal mempertahankan Tanah Melayu sepertimana anak-anak tanah air ini mempertahankannya, kerana dalam hati mereka tiada rasa cinta terhadapnya.

Esok, mari kita meraikan makna romantisme yang sebenar iaitu kesanggupan mengorbankan kebahagiaan diri demi yang dicinta.

Mari kita menjunjung arti cinta yang begitu ikhlas iaitu cinta terhadap pertiwi. Dan mari kita menghayati bunga yang paling harum dan mekar iaitu bunga-bunga bangsa.


Yang Kyoung-Jong – Tentera Yang Bertempur Di Bawah Tiga Panji

Bagi sejarawan, penyelidik dan penulis sejarah p3rang, ada saja maklumat baru yang timbul bila melihat artikel atau gambar yang dikorek dari arkib sejarah. Bagi penulis, timbul minat dalam dirinya mengorek kisah seorang t3ntera Korea yang bert3mpur untuk tiga pihak berdasarkan gambar di bawah:

Gambar ini diambil tidak lama selepas peristiwa pendaratan terbesar pasukan Bersekutu di Normandy pada musim panas 1944. Ini sebenarnya gambar seorang warga Korea bernama Yang Kyoung-jong yang disangka sesetengah sejarawan sebagai seorang tentera Jepun yang bertempur untuk pihak N4zi. Tetapi kisahnya bukan bermula di Normandy tetapi satu tempat yang dikenali sebagai Manchuria.

Pada tahun 1938, semasa dia berusia 18 tahun, Kyoung-jong telah dikerah menyertai t3ntera Jepun. Perkara sebegini bukan satu rahsia kerana ketika itu, Manchuria merupakan sebahagian dari jajahan empayar Jepun ketika itu. Walaupun diperintah oleh Maharaja Pu Yi, hakikatnya kerajaan baginda ialah kerajaan boneka yang mendapat sokongan Jepun. Ini ditambah selain Manchuria, penduduk-penduduk di Semenanjung Korea juga turut dikerah menyertai kerahan t3ntera. Dan pasukan tentera yang beroperasi di situ ialah Diviyen T3ntera Kwantung, divisyen 4skar terbesar dan berprestij di Jepun ketika itu.

Kyoung-jong berkhidmat bersama t3ntera Jepun selama setahun sebelum menjadi t4wanan p3rang pihak Soviet pasca-Pert3mpuran Khalkhin Gol. Khalkhin Gol ialah kempen ket3nteraan yang digerakkan Divisyen Kwantung sebagai sebahagian daripada pertikaian sempadan antara Mongolia dengan Manchuria.

Kempen tersebut menyaksikan penglibatan 100,000 anggota t3ntera dan seribu pesawat serta kereta kebal. Berdasarkan statistik rasmi, 30,000 t3ntera terbvnvh dalam kempen berkenaan. Kempen tersebut turut mencetuskan kemarahan Tokyo sehingga mengakibatkan mereka meminggirkan polisi pro-Siberia yang disokong sesetengah pemimpin t3ntera dan kerajaan serta mengalihkan fokus ke arah Asia Pasifik.

Bagi Kyoung-jong, memandangkan statusnya sebagai t4hanan p3rang, dia kemudiannya dihantar ke gulag sebagai buruh paksa Soviet. Tetapi beberapa tahun selepas Khalkhin Gol, dia kembali dikerah ke perbatasan di bawah panji berbeza iaitu Soviet.

Tidak diketahui mengapa Soviet melakukannya tetapi selepas melihat 0perasi Barbar0ssa ke atas t3ntera Rusia pada tahun 1941, ia sudah pasti didorong oleh kekurangan t3ntera yang boleh dihantar ke perbatasan. Kyoung-jong bertempur bersama rakan-rakan seperjuangan barunya selama setahun sebelum kemudiannya menjadi t4hanan p3rang semasa kempen s3rangan balas rejim N4zi Jerman di Kharkov pada Mac 1943.

Tetapi seperti pihak Soviet, pihak rejim juga mengalami masalah kekurangan t3ntera di medan p3rang. Justeru, rejim merekrut sesiapa saja termasuk memaksa t4wanan-t4wanan p3rang bert3mpur bagi pihak mereka. Bagi t4wanan-t4wanan p3rang, mereka bersedia merebut peluang itu kerana dapat keluar dari kem t4hanan N4zi yang terkenal dengan taktik membiarkan t4wanan-t4wanan p3rang m4ti kelaparan. Justeru, bagi 4skar seperti Kyoung-jong, sekurang-kurangnya mereka dapat makan dan terus hidup walaupun itu bermakna perlu bert3mpur sebagai t3ntera rejim.

Kyoung-jong bersama beberapa rakan t4wanan dihantar ke Normandy sebagai sebahagian daripada ketumbukan tentera yang diatur Field Marshal Erwin Rommel untuk mempertahankan Tembok Atlantik daripada s3rangan musuh. Tetapi apabila kedudukan t3ntera Jerman di Normandy musnah dig3mpur pihak Bersekutu, dia sekali lagi menjadi tawanan dan disangka Rejimen Infantri Payung Terjun 506 Amerika sebagai t3ntera Jepun.

Ini berikutan Kyoung-jong tidak boleh bertutur dalam Bahasa Inggeris dan bahasa ibundanya tidak boleh difahami (berkemungkinan Bahasa Korea) oleh anggota-anggota t3ntera yang lain. Dia kemudiannya dihantar ke kem t4hanan di Britain sebelum dipindahkan ke sebuah kem di Amerika Syarikat. Selepas dibebaskan dari kem, Kyoung-jong memilih menetap di Amerika dan meninggal dunia di Ilinois pada tahun 1992.

Kisahnya ini menjadi inspirasi kepada filem Korea yang ditayangkan pada 2011 yang bertajuk My Way. Filem yang menampilkan Jang Dong-gun, Joe Odagiri dan Fan Bingbing mengisahkan kisah dua pelari maraton dari dua negara berbeza yang kemudiannya menjadi t3ntera atas sebab berbeza. Watak Dong-gun iaitu Kim Jun-shik berdasarkan kisah sebenar Kyoung-jong.

Walaupun masih ramai yang meragui kisah sebegini benar atau tidak seperti Operasi High Jump, perkara pelik tidak mustahil berlaku terutama dalam teater pep3rangan. Ini kerana manusia akan melakukan apa saja semata-mata untuk menyelamatkan nyawanya dan itu yang dilakukan Kyoung-jong walaupun itu bermakna perlu bert3mpur di bawah tiga panji yang berbeza.

RUJUKAN:


Ganggangsullae: Kisah Tarian Purba Korea Dalam Bulatan

“Sullaesullae ganggangsullae,
Bulan telah naik, bulan telah naik,
Bulan telah naik di kampung kita,
Ganggangsullae, ganggangsullae,
Yang hijau itu adalah kobis musim bunga, menanti hadirnya si embun pagi.”

Sepertimana lagu Arirang yang menjadi simbol budaya di Korea, Ganggangsullae juga adalah antara ciri budaya yang membentuk masyarakat di negara ini. Ganggangsullae merupakan salah satu daripada tradisi rakyat Korea, yang mana ia dipanggil ‘permainan rakyat’ oleh masyarakatnya. Artikel ini akan mengupas serba sedikit mengenai sejarah ganggangsullae, ciri-ciri serta peranan tarian ini dalam masyarakat di Korea.

Apa itu Ganggangsullae?

Ganggangsullae (강강술래) adalah suatu bentuk kesenian tradisional Korea yang menggabungkan elemen tarian bersama nyanyian. Ia merupakan tarian Korea purba yang digunakan untuk membawa hasil pertanian yang subur dan akhirnya menjadi simbol budaya Korea.

Menariknya, tarian ini adalah khusus untuk golongan wanita sahaja. Tarian ini biasanya dipersembahkan sewaktu perayaan Chuseok dan Daeboreum. Ia telah diisytiharkan sebagai salah satu khazanah budaya di Korea dan dipelihara keasliannya untuk generasi akan datang.

Maksud sebenar istilah ganggangsullae ini sukar untuk dikenalpasti, kerana ia telah diberitahu secara turun temurun dari mulut ke mulut sejak dahulu lagi. Namun, istilah ini paling menepati perkataan asal daripada dialek Jeolla-do, yang mana ‘gang (gam)’ bermaksud bulatan dan ‘sullae (su-re)’ pula bermaksud berpusing bersama-sama. Ini membentuk istilah ganggangsullae yang membawa erti berpusing-pusing dalam bulatan.

Sejarah kewujudan Ganggangsullae

Berdasarkan sejarah, ganggangsullae ini dipercayai telah wujud sejak zaman purba lagi, yang mana tarian ini dilakukan sewaktu bulan penuh pada setiap tahun bagi menyeru semangat untuk menyuburkan hasil tanaman. Lama-kelamaan, ia menjadi seperti satu tarian ritual bagi masyarakat pada waktu itu.

Kewujudan ganggangsullae ini menjadi signifikan pada era dinsti Joseon yang mana pada waktu itu Laksamana Yi Sun Shin telah menggunakan tarian ini sebagai salah satu taktik perang dalam Perang Imjin bagi melawan pihak Jepun. Kisah menarik di sebalik penggunaan ganggangsullae ini berlaku apabila Yi Sun Shin mendapati bahawa bilangan tentera Jepun adalah terlalu ramai dan melebihi jumlah tentera Joseon.

Laksamana Yi Sun-Shin akhirnya telah mengarahkan agar golongan wanita memakai pakaian seragam tentera dan menari ganggangsullae di atas pergunungan selama beberapa malam.

Ketika pihak musuh melihat kelompok tentera yang berpusing-pusing dalam bulatan ini, mereka merasakan bahawa Joseon mempunyai ramai tentera yang sedang bersiap sedia untuk menyerang, sedangkan itu hanyalah tarian semata-mata. Taktik pintar Yi Sun Shin serta keberanian golongan wanita menari ganggangsullae ini telah membawa kemenangan kepada pihak tentera Joseon.

Setelah penjajahan Jepun dan Perang Korea berakhir, pihak pemerintah Korea Selatan mula mencari langkah bagi memulihkan warisan budaya Korea untuk menghidupkan kembali identiti nasional negara itu. Dalam usaha ini, Ganggangsullae telah menjadi sebahagian daripada Important Intangible Cultural Heritage of Korea pada tahun 1966.

Hasil daripada perletakannya sebagai simbol budaya penting di Korea, para seniman di seluruh wilayah Korea mula meneruskan Ganggangsullae dengan mempersembahkannya di festival rakyat kebangsaan sejak tahun 1970-an. Pada tahun 2009, UNESCO telah menyenaraikan Ganggangsullae ini sebagai sebahagian daripada Intangible Cultural Heritage of Humanity.

Wanita dan Ganggangsullae

Pada era Joseon, golongan wanita mempunyai peraturan yang ketat untuk membuat apa-apa persembahan kesenian serta mendedahkan diri mereka. Namun, untuk ganggangsullae, hanya wanita sahaja yang dibenarkan menyertai tarian ini kerana golongan lelaki waktu itu dilarang daripada menyertai apa-apa ritual kerana pegangan ajaran Confucian. Sewaktu bulan penuh, wanita di kampung-kampung akan menari ganggangsullae sepanjang malam bagi meraikan perayaan Chuseok (tahun baru dalam kalendar Lunar) bagi mengharapkan hasil pertanian mereka kekal subur sepanjang tahun.

Malah, tarian ganggangsullae ini juga sebenarnya memberi makna yang lebih besar buat golongan wanita pada waktu itu. Ganggangsullae adalah simbolik untuk mereka melepaskan rasa marah dan kecewa mereka terhadap masyarakat patriarki sewaktu era Joseon. Ketika itu, kebanyakan rakyat banyak meluahkan perasaan mereka dalam nyanyian lagu dan tarian.

Golongan wanita Joseon menyanyikan lagu bagi ganggangsullae dengan lirik yang mencerminkan kehidupan mereka sebagai wanita era tersebut. Keperitan hidup, putus asa, kekecewaan, bagaimana untuk bertahan hidup dan takdir yang mereka terima kerana menjadi seorang wanita telah diluahkan melalui ganggangsullae. Ini merupakan antara versi lirik dalam ganggangsullae yang mencerminkan kehidupan wanita:

Wahai anak perempuanku, anak perempuanku,
Anak perempuan bongsuku, Ganggangsullae..
Adakah kamu menuju ke air terjun dengan berkaki ayam? Ganggangsullae..
Haruskah saya menjual padi untuk membelikan sepasang kasut? Ganggangsullae..
Atau adakah saya harus menjual ladang untuk memberikan kamu seorang hamba? Ganggangsullae..
Saya tidak memerlukan kasut atau pelayan, Ganggangsullae ……

Lirik-lirik begini bukan hanya menggambarkan keperitan hidup wanita, tetapi turut menceritakan kasih sayang antara ibu dan anak perempuan yang ditonjolkan melalui rasa penyesalan seorang ibu yang tidak dapat memberikan kehidupan yang sempurna buat anaknya. Selain itu, banyak juga lirik dalam Ganggangsullae yang menceritakan mengenai bunga dan bulan.

Bunga-bunga itu mewakili kehidupan masyarakat yang hidup dalam keadaan harmoni, atau kehidupan itu sendiri, malah ia juga menunjukkan simbolisme artistik dan objektif dalam lingkaran alam yang mewakili kehidupan wanita yang rendah hati yang merindukan kekasih mereka. Sebaliknya, bulan adalah simbol kerinduan, menghubungkan kekasih yang terpisah, dan sebagai ayat puitis yang mampu mewujudkan perasaan kehilangan.

Ciri dan elemen Ganggangsullae

Terdapat beberapa elemen dan ciri utama yang membentuk ganggangsullae. Ini adalah elemen-elemen utama dalam ganggangsullae:

Ganggangsullae ini mempunyai ciri nyanyian tongsok minyo, iaitu sejenis lagu rakyat Korea. Minyo (lagu rakyat Korea) merupakan lagu untuk masyarakat dan terbahagi kepada dua jenis utama. Jenis pertama adalah tosok minyo, iaitu lagu rakyat tempatan yang dinyanyikan sewaktu bekerja, bermain dan sebagai ritual oleh orang-orang biasa.

Jenis kedua pula adalah tongsok minyo (lagu rakyat popular)  iaitu lagu-lagu rakyat popular yang dinyanyikan oleh para penyanyi profesional. Gangganggsullae ini mempunyai ciri lagu tongsok minyo yang mana ia telah berevolusi daripada tarian ritual, menjadi persembahan rakyat dan seterusnya popular dalam kalangan rakyat.

Cara nyanyian dalam ganggangsullae ini mempunyai kaedahnya yang tersendiri, yang mana penyanyi utama akan menyanyikan bahagian utama panggilan (call) dan yang lain akan memberikan respons dalam nyanyian sambil menari.

Ganggangsullae ini dimulakan dalam bulatan penuh, dan kemudian berubah kepada beberapa jenis bulatan lain, berpecah menjadi barisan, dan akhirnya kembali kepada bulatan semula. Tarian dalam ganggangsullae adalah pendek dan berulang-ulang, dan setiap gerak tari menunjukkan budaya, kepercayaan sosial serta kehidupan dalam masyarakat tradisional.

Sebagai contohnya, setiap fasa bulan penuh menggambarkan musim untuk bertani bagi masyarakat Korea sejak zaman purba lagi. Masyarakat akan mengadakan ganggangsullae ini untuk meraikan semangat bulan penuh yang membawa kepada hasil pertanian yang banyak. Oleh kerana itulah, tarian dalam ganggangsullae ini dilakukan dalam bentuk bulatan sebagai satu simbol menunjukkan bulan penuh.

Jangdan ini membawa maksud ‘panjang dan pendek’, iaitu satu elemen yang membezakan muzik Korea daripada muzik Barat. Jangdan adalah satu susunan bentuk ritma yang diulang-ulang tanpa sebarang bantuan muzik.

Sebagai tambahan kepada asas jangdan, pemain dram boleh mengubah ritma (variasi jangdan) yang menunjukkan kemahiran artistiknya. Dalam ganggangsullae, tempo bagi tarian bulatannya akan meningkat bergantung kepada jangdan (berdasarkan pernafasan penyanyi) yang mengiringi tarian tersebut.

Mundapnori adalah dialog yang diucapkan sewaktu persembahan ganggangsullae ini. Ia mempunyai beberapa tujuan utama dalam ganggangsullae ini.

Sebagai contohnya, ketua bagi kumpulan ganggangsullae dan tail leader (orang di hujung) boleh memulakan sesi ‘soal dan jawab’ bagi menunjukkan dalam konteks apakah persembahan itu dilakukan. Malah, ia juga dilakukan sebagai sebagai satu short break bagi penyanyi utama merehatkan suaranya. Mundapnori juga dibuat sebagai satu simbol menyerahkan bahagian nyanyian kepada penyanyi lain.

Fungsi dan Peranan Ganggangsullae

Selain daripada peranan utamanya sebagai satu tarian ritual untuk menyeru semangat bulan yang menyuburkan hasil pertanian, ganggangsullae juga berperanan sebagai persembahan untuk mencari jodoh. Ini banyak berlaku di kawasan Shinan, yang mana ia kadangkala turut melibatkan lelaki dalam tarian ini.

Ganggangsullae juga dipersembahkan sebagai satu simbol meraikan pemergian seseorang, pengakhiran bagi sesebuah acara dan menyambut kelahiran. Kebanyakan daripada persembahan ganggangsullae ini adalah untuk tujuan pendidikan semata-mata dan simbol budaya dalam masyarakat Korea.

Ganggangsullae pada hari ini, bukanlah sekadar warisan budaya, tetapi telah menjadi suatu tradisi muzikal bagi orang-orang Korea. Tradisi ini diteruskan dalam acara-acara kebangsaan rakyat, dan masyarakat dari pelbagai peringkat umur menyertainya untuk meraikan perayaan Chuseok. Malah, kanak-kanak di Korea juga mempelajari ganggangsullae di sekolah mereka sebagai sebahagian daripada kurikulum muzik.

RUJUKAN:

Cultural Heritage Administration. (2014). Korean Heritage (Vol. 7). Seoul, South Korea.

Hae Sook, S. (2017). Ganggangsullae. Retrieved November 23, 2020, from https://folkency.nfm.go.kr/en/topic/detail/1454

Yi, G. J. (2019).  Teaching about the Korean Ganggangsullae Folk Tradition in General Music Class . Music Educators Journal, 105(3), 45–53.


Penemuan Arkeologi Berkaitan Dengan Nabi Isa

Jerusalem terletak di pertengahan antara Tel Aviv dan Amman. Sepanjang alaf, kota ini menjadi rebutan kerana nilai tidak terhingga pada tiga agama Ibrahim.

Judaisme memandang Jerusalem sebagai kota induk agama, bagaikan paling suci antara semua kesucian kerana melibatkan Nabi Ibrahim (as) dan Raja Sulaiman (as).

Kristian pula menganggap Jerusalem sebagai kota Nabi Isa (as). Manakala Islam menjulang ketiga-tiga nabi sebagai rasul yang penting.

Ketiga-tiga agama meletakkan tapak di Jerusalem.

Masjid al-Aqsa menjadi mercu suci Islam.

Judaisme pula masih tertanya-tanya tentang lokasi sebenar Kuil Sulaiman, dengan banyak pendapat menunjuk arah situ sini di sekitar Jerusalem.

Tanpa lokasi tepat, Kuil Ketiga tidak dapat dibina.

Manakala Kristian pula mempunyai Gereja Kebangkitan, tempat menurut agama ini Nabi Isa (as) disa-libkan, dike-bu-mikan dan kemudian dihidupkan semula.

Panjang cerita jika ingin ulas Jerusalem secara terperinci. Cukup mengatakan bahawa Masjid al-Aqsa dikelilingi lokasi-lokasi suci agama Kristian seperti Mak-am Ibu Maryam (as), Gereja Mary Magdalene dan Mak-am Tiga Nabi.

Di antara semua mercu suci ini ialah Gethsemane, sebuah taman di kaki Gunung Zaitun yang dimuliakan dalam Kitab Injil.

Sekumpulan pakar arkeologi telah menjalankan sebuah penggalian di sini. Dan mereka menemui sebuah tempat mandian di sini.

Menurut kepercayaan Kristian, Gethsemane juga tempat dimana Judas mengkhi-anati Nabi Isa (as) hanya untuk 30 kepingan perak.

Judas mengucup pipi baginda. Tidak cukup, dia menggelar baginda ‘rabai’  (menurut agama Kristian), untuk mendedahkan identiti sebenar kepada semua.

Judas kemudian cuba memulangkan semula sogokan ini kepada ketua-ketua paderi yang membayarnya. Mereka enggan menerima wang tersebut. Jadi dia mencampakannya ke tanah dan pulang.

Dia kemudian terlalu menyesal dan ditemui ma-ti tergantung (Zwiep, 2004).

Arkeologi Di Sebalik Agama

Penemuan tempat mandian ini tidak mungkin boleh menyimpan sebarang bahan genetik Nabi Isa (as). Malah tiada siapa boleh mengesahkan bahawa baginda menggunakan tempat mandian ini.

Tetapi mesti ramai yang pelik dengan perkataan “tempat mandian”. Kalau dalam bahasa Ibrani, tempat ini dipanggil “mikveh” yang sebenarnya sangat sama dengan konsep mandi wajib Islam.

Tujuan mikveh adalah untuk menyucikan diri dengan cara mandi. Inilah proses untuk wanita Yahudi setelah haid atau wiladah. Jika seorang Yahudi terkeluar air mani, mereka wajib bermikveh.

Andainya seorang memeluk agama Judaisme, mereka diwajibkan bermikveh. Dan sekali lagi sama seperti Islam, semua may-at perlu dimandikan dengan cara mikveh.

Mudah kata, mikveh merupakan asas penyucian berdasarkan kepercayaan Judaisme.

Oleh kerana Islam dan Judaisme beriman pada Tuhan yang sama cuma berlainan dari segi cara, mikveh wujud dalam kedua-dua agama (dengan cara berlainan).

Cuma mungkin tadahan mikveh itu sendiri yang berlainan.

Kumpulan pakar arkeologi menemui sebuah tempat mikveh yang dibina 2,000 tahun lalu, yakni ketika zaman Nabi Isa as (Jarus, 2021).

Sisa tempat bersejarah yang tentu akan menjadi tarikan pelancong agama.

Inilah satu-satunya tempat yang sama usia dengan Nabi Isa (as). Dan sisa-sisa keliling mendedahkan bahawa Gethsemane pernah menjalankan pengeluaran minyak dan w-ai-n.

Judaisme menyeru pekerja menjalankan mikveh dengan menggunakan dua bahan ini. Sekarang pakar cuba mendapatkan sampel plaster untuk meneliti bertihan zaitun silam.

Ini akan membuka jendela pada laluan masa untuk mengetahui fungsi Gethsemane pada zaman Rom ketika itu, yang menghadapi masalah kebangkitan agama tauhid.

Pernah saja saintis menemui lapangan mikveh yang berusia 2,000 tahun sebelum ini.

Tetapi lapangan tersebut terletak di Hannaton, Israel berhampiran dengan Nazareth dan Haifa. Lokasi ini terlalu jauh dari Jerusalem, sekitar 150 kilometer yang tiada tarikan khusus pada Nabi Isa (as).

Sungguhpun begitu, penemuan ini memberikan gambaran bahawa Yahudi 2,000 tahun lalu mengamalkan mikveh (Sci News, 2020).

Sehingga hari ini Kitab Talmud mengajar cara untuk mengerjakan mikveh, untuk memelihara diri dalam kesucian.

RUJUKAN:

Jarus, O. (2021, Januari 7). Ritual bath unearthed at site where Judas betrayed Jesus. Live Science.

Sci News. (2020, Oktober 1). Israeli archaeologists unearth 2,000-year-old ritual bath.

Zwiep, A.W. (2004). Judas and the choice of Matthias: a study on context and concern of Acts 1:15-26. Mohr Siebeck Verlag. Halaman 16.


Falsafah Agung Pada Tarian Zapin Melayu

Ketamadunan Melayu sudah lama dikaji sejak zaman berzaman oleh orang asing. Antara gelaran yang sering diletakkan ke atas orang Melayu ialah Gentlemen Of The East. Ia kerana kebudayaan, sikap dan latar masyarakat orang Melayu adalah penuh kesopanan dan kelembutan. Ini dapat dibuktikan pada falsafah yang wujud bagi kebanyakan budaya Melayu. Hmmm… apa kata saya mulakan dengan… tarian zapin? Oh ya, tarian yang terkenal dan seringkali dikaitkan dengan negeri Johor ini ada 1001 rahsia untuk dibongkarkan!

Meskipun tarian ini dipercayai datang dari bumi Arab sendiri, atau lebih tepat dari bumi Hadramaut itu sendiri, namun apabila sampai kepada orang Melayu ia telah mengalami proses asimlasi dan adaptasi dengan budaya Melayu itu sendiri. Atas sebab itulah, tarian zapin hari ini mempunyai falsafah yang mengambarkan estekika bangsa Melayu. Ia akan penuh dengan sifat lemah lembut dalam perlakuan, kehalusan dalam perlakuan dan juga tertibnya dalam pergaulan .

Penari lelaki mempunyai tatagerak yang berbeza daripada seorang penari wanita. Seorang penari lelaki dalam tarian zapin harus kelihatan maskulin, megah, tegap dan gagah. Ini adalah ciri-ciri seoprang lelaki yang dituntut oleh tamadun Melayu.

Kalau diperhatikan, lagak dan gerak penari Zapin yang kelihatan seperti mengepung penari wanita dalam tarian zapin bertujuan untuk melambangkan peranan seorang lelaki untuk melindungi kaum wanita daripada segala marabahaya, sesuai dengan sifat seorang lelaki sebagai pelindung kaum wanita. Kaum lelaki dilarang sama sekali untuk meniru penggerakkan tari dan lenggok kaum wanita.

Bagi penari wanita pula, tatagerak tubuh mereka lebih tidak dibenarkan membuka langkah tari yang terlalu luas. Tarian seorang penari wanita haruslah tidak terlalu menonjol, dan ciri-ciri kejelitaan seorang gadis Melayu itu harus dipaparkan melalui gerak tubuh yang menggambarkan pemalu dan kehalusan. Dilarang sama sekali unsur erotis. Goyangan pinggul dan tangan tidak boleh keterlaluan. Lambaian tangan pula harus berada di bawah paras bahu, dan tidak dibenarkan sama sekali untuk mengangkat tangan melebihi paras ketiak.

Bahkan, tangan dan kaki harus berada pada paras dan gaya tertentu, seperti tangan seorang penari wanita tidak boleh terlalu tinggi hayunannya, manakala henjut kaki pula tidak boleh terlalu keras dan kuat, kerana semua sikap itu ialah sikap kaum lelaki, bukannya wanita. Sekali imbas, ciri-cirinya adalah ciri gadis Melayu terakhir, yang kita semua cari.

Liuk dalam tarian zapin ialah penggerakan tubuh penari yang menunduk sambil berpusing ke kiri dan kanan. Liuk tarian zapin yang dipersembahkan dalam tarian zapin membawa falsafah bahawa setiap mereka yang bernama Melayu harus merendah diri, tidak angkuh, sombong dan membangga diri yang keterlaluan.

Lebih mengasyikkan, kiraan hayunan dalam tarian Zapin yang biasanya melibatkan pengunaan angka 2, 3, 4, 6 dan 7 dan tidak angka 1 dan 5 kerana angka 1 membawa kepada perlambangan KETUHANAN dan angka 5 membawa kepada perlambangan RUKUN ISLAM. Seolah-olah angka itu dieklusifkan pada amalan dan pendirian tertentu dalam agama Islam.

Kesimpulannya, janganlah anak Melayu menghina budaya mereka sesuka hati tanpa mengetahui bahawa nenek moyang kita telah menerapkan falsafah-falsafah yang sangat mengasyikkan, sesuai dengan budaya bangsanya, sesuai dengan agama bangsanya, dan setiap yang dicipta dan wujud dalam tamadun Melayu, InsyaALLAH akan terselit hakikat sebuah ketamadunan yang sangat unggul! Justeru, kekalah berbangga pada bangsa Melayu kita kerana pada itu, terdapat 1001 hikmah yang ditinggalkan oleh nenek moyang untuk dipasang sebagai identiti dan pakaian kita. InsyaALLAH…

Rujukan:

1. Mohd Anis Md Nor (2002) Falsafah Seni Persembahan Melayu di Sebalik Tarian Zapin

2. Artikel Berita Harian bertarikh 13/8/2016 bertajuk Zapin Melayu Terus Berevolusi


Pakar Kata Kalau Korang Tak Pernah Kena COVID Ertinya Tiada Kawan

Lain macam doktor Korea Selatan menganjing satu dunia. Sampai sentap dibuatnya. Saya tidak terasa kerana sudah kena SARS-CoV-2 bulan lalu. Cuma itulah: kapasiti kerja dan waktu bagi pendapat tidak sesuai. Sebagai salah seorang dalam angka positif negara, saya sendiri berharap tiada siapa kena penyakit ini.

Ceritanya begini. Pentadbiran Moon Jae-in boleh kata berdepan dengan cabaran besar COVID-19 sampai hari ini.

Untuk menewaskan pαηdemik, pentadbiran beliau menempah vaksin yang diletak bawah pengurusan Pertubuhan Vaksin Korea (Selatan). Sampai saja vaksin, pertubuhan ini mengagih. Kira macam biasalah. Tiada beza dengan Malaysia pun.

Vaksin berjaya menurunkan angka harian COVID-19 di Korea Selatan. Dan vaksin juga punca banyak nyαwα diselamatkan pada ketika Korea Selatan menghadapi ledakan kes sampai 500,000 orang setiap hari. Bayangkan, 500,000 kes harian tetapi angka kematian baru 15,186 orang sahaja.

Atas sebab ini Korea Selatan dipuji kerana jadi “negara paling kurang angka kemαtian” (Cha, 2022).

Akan tetapi, ledakan kes ini masih dianggap krisis serius. Pada ketika negara menghadapi krisis sebegini, boleh pula doktor cakap begitu. Bukan calang-calang doktor. Ma Sang-hyuk adalah Naib Presiden Pertubuhan Vaksin Korea. Jadi kata-kata beliau dilihat sebagai “kata-kata kerajaan”.

Kecaman Rapat Dalam Negara

Sebaik sahaja Ma Sang-hyuk cakap sedemikian, rakyat Korea Selatan agak berbelah bahagi. Ada yang gelak. Ada yang bengang. Ramai mengkritik cara beliau bercerita tentang “interpersonal problem”.

Lalu beliau mempertahan bahawa pendapatnya bersifat kiasan kerana ramai boleh elak kena COVID-19 padahal kes-kes positif makin banyak dalam negara.

Maksud Ma Sang-hyuk memang tidak sampai pada rakyat marhaen. Jadi tidak lama kemudian, beliau memadam hantaran tersebut (Yip, 2022). Inilah sebab kenapa pihak pentadbiran mesti ada unit perhubungan awam (public relations). Kerana kadangkala, kata-kata kita boleh mengundang padah terhadap institusi.

Ada beza misalnya orang marhaen cakap, “kau ni takdak kawan sampai COVID-19 pun jijik dengan kau”. Marhaen boleh cakap apa pun kerana tidak memegang amanah pengurusan.

Apabila memegang amanah pengurusan, setiap perkara akan diperhati rakyat. Tetapi ketepikan sebentar sentimen dan unsur emosi. Kita fokus pada isu yang dibangkitkan iaitu “interpersonal problem”.

Hujah Doktor Tentang Hubungan Silaturahim

Jujurnya ramai dalam kalangan rakyat Malaysia berkawan. Cuma pada situasi tertentu, kawan tidak boleh diharap. Jangankan kawan – silap-silap suami sendiri pun tidak boleh diharap.

Suruh beli daun sup, dia beli daun ketυm…bar. Jika diteliti pada dasar “tak kena COVID sebab tiada kawan”, memang bunyinya lucu.

Tetapi kalau singkap balik macam mana jutaan rakyat Korea Selatan sengsara akibat tiada kawan, dimensi perbincangan terus berubah.

Hidup sunyi dalam keadaan terpinggir mendatangkan masalah pada mental rakyat Korea (Hyun Kim, et al., 2021). Bayangkan 15 peratus dalam kalangan rakyat Korea Selatan menghadapi kemurungan teruk (major depressive disorder) sampai sudah cuba membυηυh diri (Koo & Kim, 2020).

Inilah realiti di Korea Selatan. Isi yang disampaikan pihak doktor itu boleh kata betul juga. Tanpa kawan untuk lepak bersama, memang senang untuk cegah.

Akan tetapi, cara penyampaian dengan ledakan kes dan situasi kemυrυngan membuatkan konteksnya jauh tersasar.

Atas sebab inilah perhubungan awam itu sangat penting. Tiada guna sampaikan sesuatu maklumat pada orang ramai, yang akhirnya tidak terima pada landasan diingini. Seandainya rakyat tersebut malas membaca, itu lain ceritalah.

RUJUKAN:

Cha, S. (2022, Mac 17). How One Country Is (ditapiskan) Covid Despite 600,000 New Cases A Day. Bloomberg.

Hyun Kim, M., et al. (2021). Social Isolation, Loneliness and Their Relationships with Mental Health Status in South Korea. Psychiatry Investig. 18 (7): 652-660.

Koo, K., & Kim, K. (2020). Effects of Physical Activity on the Stress and (ditapiskan) Ideation in Korean Adult Women with Depressive Disorder. Int J Environ Res Public Health. 17 (10): 3502.

Yip, W. (2022, Mac 24). People who haven’t contracted COVID-19 yet have no friends, Korean doctor says. Business Insider.


Kenapa Rakyat Thailand Benci PM Diaorang Masa Isu Covid-19?

Prayut Chan-o-cha mempunyai sejarah politik bertatahkan rampasan kuasa. Bermula tahun 2006, beliau terlibat di sebalik penggulingan Thaksin Shinawatra.

Dalam krisis politik 2013-2014 pula Prayut berusaha untuk menyatukan parti-parti lawan. Setelah gagal beliau melancarkan rampasan lagi terhadap Yingluck Shinawatra pula.

Rampasan kuasa sedemikian mengesahkan pencalonan dan pentadbirannya sebagai Perdana Menteri bagi Thailand.

Pada 24 Mac 2019 Thailand menganjurkan pilihanraya umum pertama yang disertai Prayut.

Tiada parti yang mendapat majoriti mudah iaitu 251 kerusi, sekaligus mewajibkan pengasasan kerajaan minoriti dengan Prayut sebagai Perdana Menteri.

Kerajaan Prayut meletakkan sasaran supaya Thailand dikeluarkan daripada perangkap sosioekonomi. Selama ini Thailand mempunyai tiga Rancangan Ekonomi (RE):

Prayut memperkenalkan RE Keempat iaitu sebuah ekonomi dipacu industri teknologi tinggi berasaskan inovasi. Barangan mentah perlu dibuat produk akhir supaya boleh dijual kepada dunia.

Itulah pendekatan yang dibuat untuk mencapai status negara berpendapatan tinggi.

Tetapi RE Keempat berdepan dengan masalah birokrasi begitu kritikal kerana melibatkan beberapa kementerian yang diurus secara gopoh dan tidak efektif (Apornrath, 2017).

Status ekonomi sedia ada juga diusahakan lagi. Setiap tahun lebih kurang 40 juta pelancong mengunjungi Thailand untuk melepaskan stres di pantai dan disko sedia ada (The Economist, 2020).

Bangkok, Krabi, Pattaya dan Phuket sentiasa dikunjungi orang ramai, yang menjana AS$109 bilion pada tahun 2018.

Bila tiba giliran koronavirus pula untuk melancong, kesannya jelas. Semua ekonomi Thailand menemui kebuntuan. Dan apabila Prayut bersiaran secara langsung, beribu-ribu reaksi amarah dilontarkan.

Ramai yang menyentuh tentang manfaat sosial sebanyak BHT 5,000 (RM660) sebulan yang dikatakan tidak langsung mencukupi (Reuters, 2020).

Prayut telah mengesahkan rangsangan ekonomi sebanyak BHT 1.9 trilion (RM250.5 bilion) untuk mengurangkan implikasi kerana penutupan semua pintu.

Walaupun nampak banyak, ia sekadar 4.18% sahaja daripada KDNK keseluruhan sekaligus menggusarkan rakyat seramai 70 juta di Thailand.

Ada yang bertanya jika Prayut boleh hidup dengan BHT 5,000 sahaja. Di sebalik penggantungan dan pembuangan kerja, kemarahan rakyat memang boleh difahami.

Langkah-Langkah Pencegahan

Kerajaan Thailand bermula membendung koronavirus dengan imbasan terhadap pelancong-pelancong daripada China di enam lapangan terbang utamanya.

Perintah kerajaan juga menghalang pelabuhan MS Westerdam yang bergelumangan dengan kes-kes koronavirus.

Salah seorang daripada penumpang MS Westerdam disahkan positif di Malaysia, sekaligus mengukuhkan pandangan mereka terhadap semua kapal-kapal persiaran kecuali MV Seabourn Ovation dan Quantum of the Seas.

Pada 21 Mac, Thailand mendapati penularan koronavirus masih belum dikawal. Bangkok telah diisytiharkan suatu perintah seakan-akan kawalan pergerakan selama 22 hari.

Hanya pasaraya, farmasi dan restoran saja yang dibenarkan buka. Sementara itu sektor-sektor bukan penting dikehendaki tutup.

Jadi pelancong tidak lagi diterima di tarikan-tarikan utama. Impaknya dijangka berlarutan selama dua tahun (Pichayada, 2020).

Krisis yang bakal melanda juga disebut lebih teruk berbanding 1998 pun (Prakash, 2020), dengan ramalan perkembangan diturunkan daripada -0.8% ke -4.3%.

Jika perkara tersebut berlaku, nescaya Thailand bakal berdepan dengan pemberhentian kerja besar-besaran dalam pelbagai sektor industri.

Semestinya rancangan ke arah RE Keempat berdepan dengan kesukaran. Dan memandangkan rakyat Thailand sudah biasa dengan pertukaran kerajaan melalui rampasan kuasa, Prayut menghadapi risiko sedemikian.

Sementara itu Raja Maha Vajiralongkorn pula berkuarantin diri di Jerman bersama 20 orang gundiknya (Norman, 2020).

RUJUKAN:

Apornrath, P. (2017, January 2). Thailand 4.0: Are we ready? The Bangkok Post. Retrieved from https://www.bangkokpost.com/business/1173133/thailand-4-0-are-we-ready-

The Economist. (2020, April 2). Thailand’s economy was suffering before the virus. Retrieved from https://www.economist.com/asia/2020/04/02/thailands-economy-was-suffering-before-the-virus

Norman, G. (2020, March 31). Thailand’s king self-quarantining in Germany with 20 women, servants: reports. Fox News. Retrieved from https://www.foxnews.com/world/thailand-king-self-quarantining-from-coronavirus-with-women

Pichayada, P. (2020, March 19). COVID-19 outbreak could last 2 years in Thailand but there is still time to limit impact: Expert. Channel News Asia. Retrieved from https://www.channelnewsasia.com/news/asia/coronavirus-covid19-outbreak-thailand-limit-impact-12553516

Prakash, S. (2020, April 1). Thailand: It’s going to be the worst since the 1998 Asian crisis. ING. Retrieved from https://think.ing.com/articles/thailand-its-going-to-be-the-worst-since-the-1998-asian-crisis/

Reuters. (2020, April 7). Thailand approves $82.5b plan to mitigate coronavirus impact. Straits Times. Retrieved from https://www.straitstimes.com/asia/se-asia/thailand-announces-825b-plan-to-mitigate-coronavirus-impact


Beza Drama Jepun Dan Drama Melayu

Dari budaya hiburan pun kita boleh memahami sifat sesebuah masyarakat. Ini namanya ‘sociology of culture’.

Kalau korang perhatikan, setiap drama Jepun akan menceritakan tentang satu profesion atau pekerjaan.

Great Teacher Onizuka (1998) bercerita tentang cikgu.

Shomuni (1998) tentang office lady.

Hero (2001) tentang pendakwa raya.

Engine (2005) tentang pemandu F3000.

Nodame Cantabile (2006) tentang pemain muzik klasikal.

Osen (2008) tentang pengusaha restoran.

Hanzawa Naoki (2013) tentang banker.

Doctor-X (2012/2013) tentang doktor.

Sampai pemain sukan polo air pun ada: Water Polo Yankees (2014). Punyalah ‘niche’.

Eh, tapi drama Melayu pun ada kan? Ada kapten (Sayangku Kapten Mukhriz), ada pilot (Suri Hati Mr. Pilot), ada bomba (Abang Bomba I Love You), ada wedding planner (Cinta Si Wedding Planner). PTD pun ada (Ariana Rose).

Tapi bezanya, drama Melayu tak memberi gambaran langsung tentang selok belok sesebuah profesion atau pekerjaan.

9 dari 10 drama Melayu mempunyai jalan cerita yang sama: watak lelaki utama seorang anak orang kaya yang sombong, watak perempuan utama seorang anak orang biasa-biasa atau orang susah. Dua bertemu secara kebetulan. Dan secara kebetulan mereka berkahwin. Mula-mula tak suka, kemudian jadi suka. Cinta mereka diuji dengan mak mertua yang pandang rendah terhadap watak perempuan utama, dan bekas kekasih watak lelaki utama cuba jadi pihak ketiga. Tapi apa-apa pun happy ending.

Apa yang istimewa dengan pilot, kapten, bomba, wedding planner, kita tak tahu. Sebab itu bukan fokus cerita.

Drama Jepun pula ‘highlight’ suka duka, cabaran dan kesusahan yang dihadapi oleh setiap anggota lapisan masyarakat.

Sebagai seorang PTD yang berkhidmat di MITI, saya pula tertarik dengan drama Jepun yang berjudul ‘The Summer of the Bureaucrats’ (官僚たちの夏 – Kanryotachi no Natsu).

Drama tahun 2009 ini bercerita tentang kehidupan birokrat atau penjawat awam yang berkhidmat di Kementerian Perdagangan Antarabangsa dan Industri Jepun (MITI, sekarang dah tukar nama jadi METI).

MITI merupakan kementerian yang paling berprestij di Jepun sebelum 1990-an. Orang panggil ‘Mighty MITI’. Siapa nak jadi PM kena jadi menteri MITI terlebih dahulu.

Cerita itu diadaptasi dari kisah benar, berdasarkan hidup Shigeru Sahashi yang berkhidmat sebagai ‘Jimu Jikan’ MITI dari tahun 1964-1966. Jimu Jikan ni macam KSU (Ketua Setiausaha), pangkat penjawat awam tertinggi dalam setiap kementerian.

Drama ini memaparkan dilema kehidupan penjawat awam yang tersepit antara kepentingan umum, prosedur, kepentingan ahli politik dan prinsip peribadi. Benda ini kebanyakan orang Malaysia tak faham, jadi mudah bersangka buruk dengan penjawat awam.

Watak utama drama ini, Shingo Kazakoshi menjadi sasaran ahli politik kerana menentang dasar liberalisasi perdagangan yang akan merugikan industri tempatan Jepun.

Akibat campur tangan politik, Kazakoshi tidak dinaikkan pangkat sebagai Jimu Jikan walaupun dah sampai giliran beliau berdasarkan senioriti. Beliau dilangkaui oleh junior yang pro-liberalisasi. Malah beliau diturunkan pangkat dan akhirnya ‘direhatkan’.

Bahagian yang paling ‘touching’ ialah solidariti yang ditunjukkan oleh kakitangan MITI terhadap Kazakoshi. Walaupun Kazakoshi seorang bos yang tegas dan kekadang menakutkan, tapi prinsip dan integriti beliau mengingati para pegawai MITI tentang misi dan peranan mereka sebagai pembela kepentingan umum.

Saya boleh ‘relate’ dengan drama ini. Drama ini menjadi pembakar semangat malah pedoman saya sepanjang menjadi seorang PTD.

Drama Jepun pendek (hanya ada 10 episod) tapi padat, mesejnya jelas dan buat kita berfikir. Ia membantu kita membina empati terhadap orang yang lain pekerjaan dan lain latar belakang dengan kita. Empati adalah antara faktor yang menyumbang kepada perpaduan masyarakat Jepun.

Drama Jepun adalah seni. Drama Melayu pula sekadar hiburan untuk gelak tawa.

Bukan tak boleh berhibur. Saya layan gak cerita-cerita Akasia. Minat gak dengan lakonan Nelydia Senrose. Cuma kita boleh pergi lebih jauh lagi. Kita kan generasi TN50.

Lain kali saya bedah drama Korea pulak.


Jom Pergi Haji

Musim Haji akan tiba tidak lama lagi. Ramai antara kita yang menyimpan cita-cita untuk turut menjadi tetamu Allah di tanah suci itu. Namun, cita-cita sahaja tidak cukup. Perlulah diusahakan supaya seiring dengan niat atau cita cita kita.

Walau Bagaimanapun, sebahagian rakyat Malaysia mengalami sedikit kesukaran bagi merealisasikan rukun Islam ini mungkin mereka masih mengumpul belanja ataupun kekurangan maklumat yang sahih bagi melancarkan perjalanan yang menjadi impian setiap mukmin di muka bumi ini.

Alhamdulillah, pihak Tabung Haji sedia membantu meringankan masalah mukmin di Malaysia. Untuk pengetahuan kita semua, kuota rasmi bagi Jemaah Haji Malaysia adalah sebanyak 27,900 orang setiap tahun. Perkiraan ini berasaskan perangkaan penduduk Malaysia pada masa kini yang sentiasa dikemaskini. Maka pihak Tabung Haji telah membuat satu bentuk pengurusan terbaik bagi memaksimumkan peluang yang tersedia melalui kuota ini bagi merealisasikan impian rakyat Malaysia yang beragama Islam menunaikan haji.

Bagi yang telah mendaftar di Tabung Haji, nama anda akan diatur gilirannya sebaik mungkin mengikut beberapa garis panduan. Pihak Tabung Haji sentiasa mengamalkan sistem pendaftaran terbuka bagi menentukan tahun giliran untuk menunaikan haji melalui konsep “Yang Mendaftar Dahulu Akan Didahulukan“.
Sistem ini telah dipraktikkan sejak tahun 1993 lagi bagi mengurus rombongan Jemaah Haji Malaysia. Semua rayuan untuk mengerjakan haji awal dari tarikh giliran yang ditentukan perlu melalui proses tapisan yang berperingkat serta mengikut kriteria yang telah ditetapkan supaya tidak berlakunya ketirisan.

Namun, pihak Tabung Haji juga menimbang beberapa perkara agar golongan yang lebih mendesak diberi keutamaan terlebih dahulu. Pihak Tabung Haji akan membuat penapisan kelayakan agar senarai Jemaah Haji yang bakal berlepas ke Tanah Suci dibawah kelolaan Tabung Haji pada tahun tersebut merupakan golongan yang benar-benar layak.

Antaranya, golongan yang “mewah” hanya boleh membuat pendaftaran semula bakal haji selepas lima tahun dari tarikh kali terakhir menunaikan fardhu haji. Ini bagi memastikan golongan kurang berkemampuan atau golongan yang masih belum melaksanakan haji dapat menunaikan ibadah fardu itu buat pertama kali. Di Samping menggalakkan lebih ramai orang untuk menggunakan khidmat Tabung Haji.

Selain itu, pihak Tabung Haji juga tidak menawarkan tempat kepada kanak-kanak yang masih di bawah 15 tahun walaupun telah berdaftar. Sebaliknya, pertimbangan yang sewajarnya diberikan kepada bakal haji yang telahpun berusia 75 tahun ke atas untuk ke Tanah Suci lebih awal dari giliran dengan syarat belum pernah menunaikan fardhu haji serta telah lulus pemeriksaan kesihatan. Hal ini kerana warga emas ini mungkin tidak berpeluang untuk ke Tanah Suci jika keutamaan diberikan kepada kanak kanak.

Seterusnya, dalam keadaan tertentu jika ada kekosongan disebabkan ada bakal haji yang menolak tawaran disebabkan masalah kesihatan atau sebagainya, maka Tabung Haji akan membuat pertimbangan untuk rayuan-rayuan Jemaah haji yang lain agar kuota yang berbaki ini dimanfaatkan sebaik mungkin. Tabung Haji akan memastikan khidmat yang disediakan mereka ini menjadi efisien.  Tiada isu pilih kasih dalam pengurusan giliran Jemaah Haji oleh pihak Tabung Haji walaupun status pemohon itu mempunyai reputasi yang gah ataupun berpengaruh. Semuanya akan diberi dilayan sama rata dan menurut garis panduan yang ditetapkan seperti tahun tahun sebelumnya. Kita juga dinasihatkan supaya selalu melakukan semakan dengan pihak Tabung Haji dan jangan mudah terpengaruh dengan tuduhan tuduhan yang tidak berasas dari pihak lain.

Selama ini pihak Tabung Haji telah menguruskan Jemaah Haji dengan amat baik hingga mendapat pujian negara Arab Saudi, maka janganlah kita terjerumus ke dalam fenomena “menjatuhkan institusi dan agensi agama” yang sedang melanda netizen kini.


Bagaimana Perisai Tentera Mesopotamia Boleh Ditemui Sejauh Di China?

Baru-baru ini, sekumpulan ahli arkeologi dan sejarahwan antarabangsa telah menemui perisai kulit dalam perkuburan tentera berkuda kuno yang lokasinya di barat laut China. Yang menariknya, perisai ini bukan buatan tempatan malah ia diperbuat oleh penukang yang berasal dari empayar Neo-Assyria yang pernah memerintah Mesopotamia pada 911 hingga 609 SM.

Bagaimana perisai kulit berasal dari Mesopotamia boleh ditemui di China, lokasi yang begitu jauh beribu-ribu kilometer?

KAJIAN LANJUT KE ATAS PERISAI KULIT NEO-ASSYRIA

Si pemakai yang memakai perisai ini ialah seorang pemuda berusia sekitar 30 tahun yang dikebumikan di perkuburan tempat pengkaji jalankan kajian. Perkuburan ini adalah Perkuburan Yanghai sejak abad pertama SM yang lokasinya dekat dengan kota Turfan. Kota Turfan pula antara kota persinggahan dalam laluan Jalan Sutera.

Keadaan perisai kulit itu masih dipelihara dengan baik walaupun telah lama dikubur selama hampir 3 ribu tahun. Iklim barat laut China yang begitu kering dan tanahnya yang kurang lembap menjadi faktor utama kepada keadaan perisai yang baik. Kiranya perisai ini umpama ‘mutiara’ bagi ahli arkeologi kerana tidak banyak artifak sebegini ditemui dalam keadaan yang baik.

Menurut penyelia kumpulan arkeologi Perkuburan Yanghai bernama Patrick Wertmann dari Institute of Asian and Oriental Studies at the University of Zurich, mereka telah melakukan pentarikhan karbon terhadap perisai kulit itu dan keputusannya menunjukkan bahawa ia dibuat pada tahun 786 dan 543 SM. Ketika waktu itu empayar Neo-Assyria masih gah lagi.

Kemudian, perisai itu dibandingkan dengan perisai kulit China yang hampir sama reka bentuknya yang disimpan dalam muzium Metropolitan Museum of Art di new York, AS.

Keputusannya, kedua-dua perisai kulit mempunyai persamaan dalam reka bentuk dan binaannya. Walau bagaimanapun, kedua-dua perisai dipakai oleh tentera yang berbeza di mana tentera berkuda Yanghai menggunakan perisai kulit Neo-Assyria manakala tentera berperisai berat memakai perisai kulit China.

Berkemungkinan juga, kedua-dua perisai kulit ini dibuat pada tempat yang sama. Oleh sebab hanya tentera Neo-Assyria mempunyai kemahiran tinggi dalam seragamkan peralatan ketenteraan pada waktu itu, para pengkaji konklusikan bahawa perisai kulit tersebut ternyata buatan empayar Neo-Assyria.

PERISAI KULIT IALAH CIPTAAN NEO-ASSYRIA

Perisai kulit terawal dicipta dengan menjahit bersama kepingan gangsa dan besi pada fasa empayar Neo-Assyria.

Tujuan ciptaan ini ialah melindungi tubuh pahlawan dari cedera tanpa membebankan si pemakai.

Perisai kulit yang ditemui di perkuburan itu adalah perisai jenis ringan dengan gabungan sebanyak 5,000 kepingan kecil bersama 140 kepingan besar, kemudian dijahit bersama kepingan kulit. Dianggarkan perisai kulit ini seberat 5 kilogram.

Perisai yang dibuat sedemikian dipakai untuk melindungi bahagian atas tubuh hingga ke paha. Ia sesuai dipakai untuk tentera berkuda. Tambahan pula, perisai kulit ini dijahit menggunakan tangan dan memerlukan mineral yange tinggi kos bayarannya. Maka, perisai ini berkemungkinan digunakan khas kepada pahlawan elit atau para komandan tentera.

Setelah banyak kerajaan Eurasia berkembang dengan ketumbukan tentera yang ramai, perisai kulit dibuat dalam kuantiti yang banyak dan hanya memerlukan kos yang rendah sahaja. Jadi penggunaan perisai kulit telah meluas dalam kalangan kerajaan Eurasia yang mahukan para tenteranya terlindung dari serangan musuh.

Walaupun demikian, para pengkaji masih tidak dapat ketahui bagaimana perisai kulit yang berasal dari Mesopotamia ini boleh berada di barat laut China. Ada dua teori iaitu,

1) Tentera upahan China pernah melawan tentera Assyria kemudian membawa pulang perisai kulit sebagai troli kejayaan.

2) Kerajaan atau empayar China pernah berperang dengan Neo-Assyria sehingga tenteranya menjadi tawanan perang China.

Namun, penemuan perisai kulit ini menjadi penemuan terpenting bagi para pengkaji dalam memahami sejarah teknologi Barat-Timur yang telah lama berkongsi pada abad pertama SM.

RUJUKAN:

Falde, Nathan. 10 December 2021. 2,600-Year-Old Leather Armor Found In China Was Made By Neo-Assyrians. Ancient Origins.